Gobierno Vasco Irekia :: PIPak 890 milioi euro aurreztea ahalbideratuko du\nFuente: Irekia - Gobierno Vasco PIPak 890 milioi euro aurreztea ahalbideratuko du\nFuente: Irekia - Gobierno Vasco Berrikuntza Publikoaren Planaren aurkezpena\nPIParen hiru urteko ezarpenaren (2011-2013) helburu zehatzak:- Administrazio-kargak gutxitzea administrazioarekin izaten diren harremanetan.EBn BPGaren % 3tik gorako pisua daukate administrazio-kargek; Espainian, ordea, % 4,6. Traba burokratikoak kentzea eta prozedura eta izapideak — enpresek egin behar izaten dituzten baimen-eskeak, ziurtagiriak, etab.— sinpletzea da helburua. Ildo horretan, enpresei eta oro har herritar guztiei eragiten dieten administrazio-kargak datozen hiru urteetan % 30 murriztea jarri du helburutzat Eusko Jaurlaritzak. Gutxi gorabehera 890 milioi euro aurreztea aurreikusi da.\n- Bide elektronikoen bitartez zerbitzu publikoen % 100a herritarren eskura jartzea.Paperean oinarritutako administraziotik teknologia berrietan oinarritutako administraziorako bidea gauzatzea da helburua. Herritarrak mundu digitalean sartzea sustatzen du PIPak, eta Administrazio Elektronikoa, e-Administrazioa, behin betiko ezartzea lortu behar du. Horrela, herritarrekin harremanetan jartzeko bideak modernizatuko dira eta barruko lan-kargen banaketan asko aurreztu eta hobetzea lortuko da.Herritarrek administrazioan egin beharreko izapideak laburragoak izango dira, paper gutxiago erabiliko da eta ez da erakundeen bulegoetara joan beharrik izango.\n- Administrazio-prozedurak sinplifikatzea: Zerbitzu xumeak emango dira, baina kalitatezkoak.PIParekin zerbitzu publiko argiagoak, hain hizkera iluna ez dutenak, eskaini nahi dira. Herritarrek ez daukate dagoeneko edozein administraziotan dauden datuak egiaztatzeko inolako agiririk aurkeztu beharrik. Datozen hiru urteetarako helburua, ziurtagirien kopurua % 60 murriztea da. Herritarrek eta enpresek lehen administrazioaren leihatiletan aurkezten zituzten urteko 13 milioi dokumentu aurkezteari utziko diote.\n- Informazio-sistema eta teknologia- eta telekomunikazio-zerbitzu moderno eta eraginkorrak edukitzea, antolamenduaren benetako beharretara egokituta daudenak, eta kalitatezko zerbitzu publikoak emateari garrantzia ematen diotenak.Informatika eta telekomunikazioko (IT) azpiegituretan urtean 24 milioi euro aurreztea aurreikusi da.\n- Administrazioen arteko lankidetza eta elkarreragingarritasuna.Erakundeen arteko gainjarpenak gainditu behar dira eta herritarrekiko harremanetan erakunde-egituraketa argitu. Administrazioen arteko informazio- trukeari esker, denbora aurreztu eta izapidetze-denborak murriztuko dira eta, ondorioz, zerbitzuen eragingarritasuna eta kalitatea handituko dira.Berrikuntza Publikoaren Planak administrazioaren barruko lan-kultura berria eta zenbait lanposturen profilen definizio berria ere ekarriko ditu. Beharrizan berriak sortuko dira (web-kudeatzaileak, etab.) eta beste lanpostu-mota batzuk murriztuz joango dira.\nwww.euskadi.net/berrikuntza web orrian dagoen etengabeko estekan ikus daiteke Tag-ak\nBerrikuntza Publikoaren Plana aurkezpenak BPP Herri-Administrazioa administrazio elektronikoa Berri honen iruzkinen RSSa\nRT @virginiog: El PIP, Plan de Innovación Pública del Gobierno vasco ahorrarra 890 millones de euros http://bit.ly/mf6jm5... @Nagodelos @mgarrigap” @AjebaskPaisVasc duela urte bat gutxi gora behera\nEl verdadero PIP se llama Concierto RT @virginiog: El PIP vasco ahorrarra 890 millones de € http://bit.ly/mf6jm5... @Nagodelos @mgarrigap” @rrosfel duela urte bat gutxi gora behera\nEl PIP, Plan de Innovación Pública del Gobierno vasco ahorrarra 890 millones de euros http://bit.ly/mf6jm5... @Nagodelos @mgarrigap” @virginiog duela urte bat gutxi gora behera\nRT @Nagodelos: El PIP permitira ahorrar 890 millones de euros http://t.co/LyaCBqI” @PSEBizkaia duela urte bat gutxi gora behera\nRT @Nagodelos: El PIP permitira ahorrar 890 millones de euros http://t.co/LyaCBqI” @AzaharaDomingue duela urte bat gutxi gora behera\nRT @Nagodelos: El PIP permitira ahorrar 890 millones de euros http://t.co/LyaCBqI” @neivan_r duela urte bat gutxi gora behera\nRT @Nagodelos: El PIP permitira ahorrar 890 millones de euros http://t.co/LyaCBqI” @perejoanmitjans duela urte bat gutxi gora behera\nSúper orgullosa y contenta xq x fin reducimos burocracia, tramites y papeleo ;) http://www.irekia.euskadi.net/es/news/6504-pip-permitira-...” @Nagodelos duela urte bat gutxi gora behera\nRT @Nagodelos: El PIP permitira ahorrar 890 millones de euros http://www.irekia.euskadi.net/es/news/6504” @guillermo_ig duela urte bat gutxi gora behera\nEl PIP permitira ahorrar 890 millones de euros http://t.co/LyaCBqI” @Nagodelos duela urte bat gutxi gora behera\n#pip #ogov #egov http://t.co/VZ9R1Bk” @xuriarte duela urte bat gutxi gora behera\n#pip #ogov #egov http://t.co/VZ9R1Bk” @PauBlasi duela urte bat gutxi gora behera\n#pip #ogov #egov http://t.co/VZ9R1Bk” @mikelotaegi duela urte bat gutxi gora behera\n#pip #ogov #egov http://t.co/VZ9R1Bk” @vali_vali_ duela urte bat gutxi gora behera\njeitsi (616.7 KB)\njeitsi (157.5 KB)\njeitsi (19.4 MB)\nJeitsi audio bilduma (zip) totala_mendia_pip_administr...\nJeitsi bideo mpg bilduma (zip) 110615_logo_Pip.jpg\n11.8 KB (pjpeg)


EUSKADI.-Barack Obamaren komunikazio kanpaina gidatu zuen Rahaf Harfoushek hitzaldia emango du ekainaren 2an Donostian\nActualizado 2009/05/29 14:51:45 CET\nDONOSTIA, 29 May. (EUROPA PRESS) -\nRahaf Harfoush AEBetako presidente Barack Obamaren presidentziarako komunikazio kanpaina zuzendu zuen gizonak hitzaldia eskainiko du ekainaren 2an Donostiako Kursaal Jauregiko Ganbera aretoan, "Yes, we can" izenburupean. Ekitaldia 18:00etan hasiko da, gune donostiarreko arduradunek gaur jakinarazi dutenez.\nHarfoush 2008an sartu zen Obamaren kanpainan, teknologia berrietan estratega gisa. Mundu osoko komunikazio adituek onartu dute helburu estrategiko bat parte hartzeko teknologiekin (blogak, sare sozialak, SMS mezuak etabar) uztartzeari esker, Obamaren kanpainaren arrakastaren oinarria den "on line komunitate bikaina" sortzea lortu zuela.\nHarfoushek milioika estatubatuarrekin konektatzeko helburua praktikan jartzea nolako esperientzia izan zen kontatuko du Donostian emango duen hitzaldian. Bere hitzetan, "egin genuena jendearekin konektatzea izan zen, funtsean pertsonen gaineko mugimendua zelako".\nRahaf Harfoushek, langile, kontsumitzaile edo bezero eta publikoaren artean interakzioa sortzen duten estrategiak eraikitzeko praktika horiek enpresetara nola eraman ere azalduko du hitzaldian.\nBeasaingo sexu erasoaren ustezko egilea espetxeratzerko agindua eman du epaileak\nAlerta laranja asteartean eta asteazkenean EAEn, muturreko tenperatura altuengatik\nEguraldia.- Bero itogarria astearte honetan, 35-40 gradu arteko tenperaturekin\nEAEko hotel establezimenduek 298.000tik gora bidaiari sarrera izan dituzte ekainean, iaz baino %4,3 gehiago\nGetxoko Azkorri hondartza hustu dute, obus bat aurkitu dutelako


Jarduerak « zaharrean.net\nGune honetan, Zaharrean urtean zehar egiten dituen jarduera ezberdinen informazioa aurkituko dezute, guztiak Alde Zaharrarekin, merkataritzekin eta Donostiarekin zerikusia dutenak.\nUrtero aldi batean, Gabonetako garaian, elkarte berberatik Zaharrean-eri elkartutako merkataritzak barne hartzen dituen merkatu bat egiten dugu. Egiten diren jardueren artean, umeentzako tailerrak, orrazketen erakustaldiak, ehuleak, musika eta abar daude. Jarduera hauek aldatu daitezke eta bakoitzaren burutzea merkataritza mota bakoitzaren mendekoa da, orrazketen erakustaldiak adibidez, ileapaindegi batek egon beharko lituzkeenak.\nElkarteko bazkide diren merkataritzak artikuluak eskaintzan dituzte eta sozketa batzuk egoten dira establezimendu bazkideratuetan erosi duten pertsonen artean.\nElkartea, urtero aldi batean, poltsa batzuk merkataritzen artean banatzeaz arduratzen da, hauek gero bezeroen artean banatu ditzaten. Poltsak urte bakoitzean erakusten duen diseinua Ceimpro Diseinu Grafikoaren eskolako ikasleen artean egiten den txapelketa batekin aukeratzen da. Poltsa hauek %100 kotoizkoak dira eta, hortaz, berrerabilgarriak. Ez dago poltsa hauek entregatzeko data zehatz bat, Aste Santua edo urte amaiera bezalako data ezberdinetan banatu daitekeelako.\nJarduera honen helmuga kontsumidoreei poltsen berrerabileraz kontzientziatzea da plastikozko poltsen kontsumoa gutxitzeko, merkataritza, bezeroak eta ingurumena bateratzeko intentzioarekin.\nGure elkartea Aste Nagusiko lepo-zapiak ere urtero banatzen ditu eta, aldi berean, lepo-zapi hauen diseinuetaz arduratzen da 2013tik. Hauek beti Aste Nagusiko aurreko astean banatzen dira Zaharrean-eko merkataritza bazkideen artean, hauek bezeroen artean banatu ditzaten.\nJarduera honen helburua merkataritza txikiak Aste Nagusiari ematen dioten laguntasuna aurkeztea da, baita identitatea ematen ere.\nHorregatik, aktibitate honetarako erabiltzen den gaia “Hiria sortzen duten merkataritzak” da.\nUrte honetan egin dugu CEINPROKO ikasleekin lehiaketa bat. Lehiaketan CEINPROKO ikasleak parte hartu dute eta egin behar zutena hau zen. Zaharreko bazkideko eskaparateak gabonetako apaingarriekin margotu behar zuten, Zaharreko denda batzuk parte hartu zuten eta gehien gustatutako eskaparatea ehun euro irbaziko zuten eskaparataea margotu zuten ikasleak.\nEsker milak CEINPROKO ikasleei paret hartzeagatik.\nParte hartu duten dendak hauek izan dira:\n-Idoia Bolsos y Complementos:\nUrte guztiak bezala Zaharreko egutegia daukagu. Asoziatutako komertzio guztiak daukate bere bezeroei banatzeko. Aurteko gaia antzinako komertzioak dira.


Datozen lau urteetan: herrigintzan | EA - Eusko Alkartasuna\nHasiera » Giza Eskubideak » Datozen lau urteetan: herrigintzan\nDatozen lau urteetan: herrigintzan\nArgitaratua honek egina: Prentsa Bulegoa data Uzt 4, 2003 honetan: Giza Eskubideak\nMaiatzaren 25ean, Hego Euskal Herrian, Udal, Foru Aldundi eta Nafar Parlamenturako hauteskundeak egoera oso berezi batean eman dira. Azken hilabeteetan demokraziaren oinarrien atzerakada itzela eman da. Batetik, eta urte gehiegitik hona, herri honen defendatzaile omen den ETA erakundeak biolentzia erabiliz, funtsezko giza eskubideen aurka ekiten dio, sufrimendua eta samina barreiatuz.\nBestalde, eta biolentzia hori aitzakiatzat harturik, estatu estrategia garbi bat ari da aurrera eramaten Madrildik, Zuzenbideko Estatuaren oinarriak hutsaren hurreneko parean utzirik, alderdi interes batzuen alde jokatuz, azken helburua abertzaletasunaren aurka joatea delarik.\nOndorioz, Eusko Alkartasunak «Demokrazia defizit» bat bezala definituriko eszenatoki politiko arriskutsu batean kokatuta aurkitzen gara. Demokrazia, hurkoarekiko errespetua, giza eskubide guztien defentsa eta beste balio demokratikoak gure eguneroko ekintzetan aldarrikatzen ditugunok, edozein urraketaren aurrean gure ahotsa altxatuko dugu, gure salaketa egikarituko dugu. ETAren ekintza justifikaezinak beti salatu eta gaitzetsiko ditugu, elkarrizketa bideak defendatzen ditugun bitartean, konponbiderako tresna baliagarri gisa.\nDemokraziaren zentzu berberean, pertsonen hauteskundeetara aurkezteko eskubidea ere defendatuko dugu. Abertzaletasun eta herri honen aurka joatearen helburu honetan, Madrilgo Estatuaren «denak balio du» estrategia ere salatuko dugu. Politikan, «denak ez baitu balio».\nDemokraziaren arauak defendatu behar dira eta ezin da legedia norberaren komenientziara eta komeni den uneetan aldatu, gehiengo osoaren erabilera txarra eginez. Zein demokrazia sinesgarritasun ematen du botere banaketa urratuz gain, ordezkaritzaren isla duen erakunde garrantzitsuena, hots, Legebiltzarra ere zanpatu nahi duenak? Edo justiziaren eta legeen prozedura arauak aldatzen dituenak?\nGizarteak, probokazioa eta krispazioa sortu nahi honen aurrean, irmo baina buru hotzez erantzun behar dio. Ezin dugu desestabilizazioaren jokoan sartu, ezin dugu abertzaleen artean elkar joka aritu, ezin dugu Madrildik gure herriaren aurka pentsaturiko estrategia honetan Alderdi Popularra eta Alderdi Sozialistaren jokoan erori. Izan ere, ondo baino hobeto ateratako kalkuluen arabera, PP eta PSOEren itunaren etsairik nagusiena den abertzaletasunak, Batasunaren ilegalizazioa medio, ordezkaritza galduko luke. Eta, ondorioz, indar abertzaleek erakundeetan partaidetza gutxiago izango lukete gure herriaren eskubideak defendatzeko.\nEusko Alkartasunaren aburuz, alderantziz, arau demokratikoen bidez erantzun behar dugu, arrazoia izateak ematen duen zilegitasunez eta ziurtasunak ematen duen serenitatez.\nHori da Eusko Alkartasunako zinegotzi, alkate eta bestelako kargu publikoek dugun helburua. Ordezkatzen dugun herriak gugan jarri du konfiantza herri honek aurrera egin dezan, giza eskubide indibidual zein kolektiboen defentsatik. Honen arabera, jakina da, badagoela gizarteko zati handi bat erakundeetan ordezkaritzarik izango ez duena.\nEgoera honen erantzule zuzena Euskal Herriaren aurka egiten duten indarren estrategia da, eta guztiok gogoeta egin beharko genuke zein izan den gure parte hartzea guzti honetan. Bereziki, beren burua esklusiban ezker abertzaletzat jotzen dutenek egin beharko lukete. Kanpaina aurretik, kanpaina bertan eta baita ondoren ere eraman duten estrategia horren ondorioak zer nolakoak izan diren Euskal Herriko gatazkari irtenbide egokia emateko, eta euskal gizarteak hainbestetan aldarrikatu duen bake eta normalizazioa lortzeko. Beren jarrerak, azken finean, zertan laguntzen duen. Madrildik finkaturiko estrategian murgildurik, egoeraren injustizia erakundeetako ordezkaritzatik defenda zezatela bermatzeko lan eta pausoak eman ordez, beste alderdi abertzaleekiko erantzukizuna exijitu dute, egin beharreko lan arduratsu eta serioa desbideratuz. Arazoari erantzun arduratsua eman ez ezik, erakundeetatik egoera sala zezaketen, eta ez da hori hautatu duten bidea. Ondorioz, beraiei dagokie, hein handi batean gertatu denaren eta jokatu duten paperaren gogoeta serioa egitea!\nEusko Alkartasunan elkarrizketa aldarrikatzen jarraituko dugu, bide politiko eta demokratikoak erabiliz, salbuespenik gabe, guztiontzat giza eskubide guztiak errespeta daitezen exijituz. Eta hori guk, ordezkariok, bermatuko dugu erakundeetan egindako lanetik.


Leioako Udala - 'Familian' programaren saio berriak antolatu dira\nIgandea, 2022ko Urtarrilaren 23a\n2022-01-13 'Familian' programaren saio berriak antolatu dira\nLeioako Udaleko Euskara Zerbitzuak 'Familan' programaren saio berriak antolatu ditu datozen hilabeteetarako. Tailerrak 4 urtetik gorako haur leioaztarrei zuzenduta daude, betiere pertsona heldu batekin. Ezinbestekoa da astebete lehenago Euskara Zerbitzuan izena ematea.\nSaioak euskara hutsean izango dira, helburua euskararen erabilera sustatzea baita, bai familian, bai familia artean, eta harreman-sare bat osatzea. Parte hartzaileek, beraz, euskaraz komunikatzen jakin behar dute parte hartzeko.\nHilero bi saio eskainiko dira (urtarrilaren 15ean eta 21ean, otsailaren 6an eta 11n, martxoaren 6an eta 11n, apirilaren 1ean eta 2an eta maiatzaren 7an eta 13an), 70-90 minutukoak bakoitza, Leioako hainbat tokitan: Pinuetako ludoteka eta Kultur Leioa.\nCOVID-19a dela eta, une bakoitzean dauden segurtasun- eta babes-neurri eta -arau guztiak bermatuko dira. Horrek edukiera edo egutegia egokitzera behartu lezake. Indarrean dagoen legediaren arabera, Covid ziurtagiria eskatuko zaie bertaratzen diren helduei.\nEskuorria (pdf, 912 kb)


2019an garatu beharreko lan-ildoak zehaztu dituzte EPPK eta Foro Sozial Iraunkorrak | Pays Basque | Naiz\n2019an garatu beharreko lan-ildoak zehaztu dituzte EPPK eta Foro Sozial Iraunkorrak\nLaugarren bilera egin dute EPPK eta Foro Sozial Iraunkorraren ordezkariek, Alboloteko espetxean. Besteak beste, espetxe politika eta Gobernu espainiarraren baitan emandako aldaketak izan dituzte hizpide, eta 2019an garatu beharreko lan-ildoak zehaztu dituzte.\nNAIZ|GRANADA|08/12/2018 14:15|0 commentaires Mis à jour à:\nAgus Hernan, Alboloteko espetxe atarian. (@ForoSoziala)\nAlboloteko kartzelan (Granada) izan da larunbat goiz honetan Agus Hernan Foro Sozial Iraunkorraren koordinatzailea. Bertan, Juan Antonio Olarra Guridi eta Ainhoa Mujikarekin EPPKren ordezkariekin bildu da, laugarrenez.\nForo Sozialak prentsa ohar baten bidez azaldu duenez, bilera hau bi aldeen artean «aurretik egindako lanaren emaitza da». Espetxe politika orokorraren inguruko azterketa partekatuan sakondu dute gaur, eta, oro har, euskal gatazkaren eta egindako minaz presoek egin beharreko aitortzaren inguruan ere hitz egin dute.\nAdos agertu dira bi aldeak Estatu espainolean emandako gobernu aldaketak espetxe politika interpretatzeko era berriak ekarri dituela esatean. «Pedro Sanchezek egindako adierazpenek, baita zenbait ministro eta alderdikideenek ere, PPk mantendutako blokeoaren amaiera agerian jarri dute», nabarmendu du Foro Sozial Iraunkorrak.\nHala ere, uste du azken hilabeteetan izandako presoen hurbilen eta gradu eboluzioak «iragarritako espektatibetatik urrun» daudela. «Are gehiago, euskal jendartearen eskakizunetatik oso urrun daude». Horregatik, Foro Sozialak agerian utzi nahi izan du egoera honek zenbait sektoreengan «frustrazioa» eragin duela». Bereziki, presoen senideak pairatzen duten egoerak kezkatzen du Foro Soziala, «presoei ezartzen zaien salbuespeneko espetxe politikaren zeharkako biktimak» direla uste baitu.\nGauzak horrela, EPPK-k bere prestutasuna berretsi du espetxe politikaren diseinuan eragile aktiboa izateko Foro Sozialaren arabera, «ekarpenak eginez eta konpromisoak hartuz». Zentzu horretan, uste du Foro Sozialak adosten ez den diseinu orok «porrot» egin dezakeela.\nHala, bi aldeek ulertzen dute «konponbiderako premiazko agendak» jasotzen duela egungo akordio politiko eta soziala. Hainbat lehentasun markatzen ditu honek: gaixotasun larriak dituzte presoak eta 70 urte baino gehiagokoak askatzea, gainerakoak euskal espetxeetara hurbiltzea, lehen gradutik bigarrenerako urratsak egitea, Estatu frantsesean betetako zigorren pilaketa eta espetxe-alorreko eskumenak transferitzea.\nEPPK eta Foro Sozial Iraunkorrak garatzen ari diren elkarlana positiboki baloratu dute, eta aurrez aipatu lan esparrua 2019an zehar mantentzea adostu dute.


Geografiaren historia - Wikipedia, entziklopedia askea.\nGeografiaren historiak honako garapena izan du.\n1 Grezia eta Erromako aroa\n4 XVI. mendetik aurrera\nGrezia eta Erromako aroaAldatu\nGrezia zaharreko filosofo asko arduratu ziren geometriaz eta geografiaz, eta haien artean baziren Lurra biribila zela esaten zutenak; Eratostenek, adibidez, K.a. III. mendean, kalkulu aski zehatzak egin zituen Lurraren zirkunferentziari buruz, eta Ptolomeok latitudeak eta garaierak adierazten zituen mapa bat egin zuen.\nErdi Aroan geografiak, beste zientzia guztiek bezala, atzera egin zuen Europan, eta Lurra laua eta zapala zelako ustea errotu eta zabaldu zen erlijioaren eraginak hartaraturik. Ez zen gauza bera gertatu Sortaldean, Islamaren eraginpean zeuden lurraldeetan, han Grezia zaharreko kulturaren jarraitzaile izan baitziren; esaterako, Ptolomeo arabierara itzuli eta meridianoaren neurketak egin zituzten, eta X. mendean Lurraren eta zeruaren globoak egin zituzten.\nArabiar munduan kartografiak indar handia hartu zuen garai hartan eta geografo jakintsuak izan ziren, Ibn Batuta edo El Edrisi, adibidez. XIII. mendean Europak arabiarren jakintzaren berri izan zuen, eta horien bitartez greziar filosofoak ezagutu zituen; Aristoteles eta Ptolomeo, besteak beste.\nAldi berean, Marco Poloren eta beste merkatari batzuen bitartez Ekialde Urruneko kultura ezagutu zuen Europak; mongoliarren inperio zabala, Txina, India… Eta Txinako kartografia oso aurreratuta zegoen garai hartan. Horrela bada, XV. mendean geografiak indar handia hartu zuen Europan, grina handia baitzegoen bidaiak egiteko, itsasoz batez ere, eta artean ezezagunak ziren mundu berriak arakatzeko.\nErrenazimentua geografiako aurkikuntza handien garaia izan zen. Kopernikoren eta Galileoren lanek Lurra biribila zelako teoria baieztatu zuten, eta Ptolomeo greziarraren kartografiako irudikapenak oso aintzakotzat hartu ziren. Aipagarria da Gerardus Mercator geografoak asmatu zuen proiekzio teknika; 1569an munduko mapa proiekzio zilindrikoarekin argitaratu zuen.\nXVI. mendetik aurreraAldatu\nXVIII. mendean, zientziaren garapenak hartara bultzatuta, geografia adarretan hasi zen banatzen. XIX. mendean Alexander von Humboldt eta Carl Ritter geografoei esker erabat aldatu zen geografiaren funtsa eta helburua, eta ordu arte Lurra nolakoa zen azaltzera mugatzen bazen ere, harrezkero zergatiak, arrazoiak eta ondorioak bilatzen eta horiek aditzera ematen saiatu ziren. Ildo horretatik, asko ugaritu dira geografiaren adarrak; gaur egun espazio fisikoa ikertzeaz gainera, gizonengan duen eragina ere aztergai du geografiak.


Bai, hala da. Orain dela bi hamarkada, medikuarengana joan eta medikuari deprimituta zeundela esaten bazenion, medikuak “tira, tira, aurrera egin behar da” esaten zizun. Kontuan hartu behar da medikuarengana doazen hamar pertsonatik zazpik antsietate arazoak izan ditzaketela. Bakarrik antsietatea, ez depresioa, depresioa arazo konplexuagoa eta sakonagoa baita. Eta horrek, esaterako, orain dela bizpahiru hamarkada garrantzirik ez bazuen, orain badu eta konpondu ere konpondu daiteke horretarako behar diren bitarteko guztiak erabilita. Psikofarmakoak ere asko hobetu dira.\nBeraz, zeu ez zenuke argentinarren eredua gomendatuko, hau da, ez zenioke inori esango “jar ezazu terapeuta bat zure bizitzan”.\nZuk nahiago duzu psikologoen “kontsumo moderatua” gomendatzea.\nNik ere ariketa fisikoa gomendatzen dut. Nire liburuan, Ansiosa-mente izenekoan, azkeneko zatian diot antsietatearen aurka egiteko ez dela komeni automedikatzea, eta ona dela gure elikadura zaintzea eta ariketa fisikoa egitea. Ariketa fisikoa oso ona da denerako, burua eta gorputza banaezinak direlako. Burmuina 350 gramo materia gris da eta barruan ez duzu aurkituko, bilatuta ere, ez adimenik ez emoziorik; halere, burmuinik gabe ez dago ez bata ez bestea. Hortaz, gure gorputza ondo entrenatuta badago, arina bada, haizea eta argia hartzen badu, nekatuta ez bagaude eta pisu gehiegirik ez badaukagu… hobeto egongo gara. Gainera, denok ezagutzen ditugun endorfinak daude, dantza, barre, korrika edo ariketa fisikoa egiten dugunean burmuinak askatzen dituen morfina natural moduko horiek. Ariketa fisikoaren aldekoa naiz oso.\nBai, oso garrantzitsuak dira giza harremanak, barre egitea, beti umore ona izatea, etxetik ateratzea. Sare sozialak oso onak dira horretarako, osasuntsu egoten laguntzen dizute neurri batean. Fuster kardiologoak zioenez, espainiarrak, bereziki emakume espainiarrak, munduko beste edozein herrialdeetakoak baino gehiago bizi garela, gehiago hitz egiten dugulako. Ni berarekin ados nago, hitz egitea, berriketa egitea, lagunarteko harremanak izatea komeni da …. lagunak zaintzea benetan merkea da. Halere, batzuetan ez ditugu lagunak zaintzen, uste dugu haurtzaroko edo gazte-gaztetako kontuak direla, eta gero, mutil lagunarekin edo neska lagunarekin bizitzera goazenean edo ezkontzen garenean badirudi buru belarri aritu behar garela alboan dugun horrentzat edo seme-alabentzat, edo lanerako, eta hori ez dago ondo. Adiskidetasuna balio bat da, Aristotelen esanetan, naturak oparitutakoa, betiko. Bizitzaren gauzarik interesgarrien guztiak doan dira, eta adiskidetasuna horietako bat dugu, eta bizitzan aurkitzen dituzun oztopoak gainditzen eta hartzen dituzun kolpeei erantzuten lagunduko dizuten sareak eratzeko balio du. Lur jota bazaude, lagunek lagunduko dizute zulotik pixka bat ateratzen. Batzuetan, kolpeak ikaragarriak dira, baina frogatuta dago une latzenetan ere edozeinek aurrera egin dezakeela, beste pertsona batzuekin harremanetan egonda eta besteen kontsolamenduari esker.\nOndo ulertzen ditut Gabonetan deprimitzen direnak eta Gabonak gustuko ez dituztenak. Neuri ere ez zaizkit asko gustatzen jai hauek, baina ez dut ezer esaten, mundu guztiak bezala, Gabonetan “derrigorrez bete beharreko” rolak daude eta. Denok etxekoiak izan behar dugu, “onak”, eta asko kontsumitu behar dugu. Kontsumismoa erabatekoa da, mozorrotuta dagoen arren. Eta gero, badira batzuk, Gabonetan etxera bueltan etortzen zaien inor ez dutenik eta benetan bakarrik sentitzen direnak.\nSeme-alabek ulertu behar dute, hasiera-hasieratik, mundua ona dela eta gizakiak borondate onekoak. Hori ez da guztiz egia, baina bizitzak beste aldea erakusten dizunean, orduan heldua zara. Zoritxarrez, orain txarrak, erasotzaileak daude modan. Mutil onak “babaloreak” dira. Antza, ona izatea ez dago modan. Zakarra, erasotzailea izan behar da, hori da eskatzen dena. Borondatea eta ontasuna gizakien altxorrik handienak dira.\nNik ez dakit zein den muga. Erosketak egitea autoak gidatzea bezala da: ekintzak benetan esan nahi duena baino gehiago da. Gidatzeak ez du esan nahi bakarrik “hemendik Bilbora noa”, hauxe ere esan nahi du: “auto handiagoa daukat, diru gehiago daukat, politagoa naiz, azkar noa, honekin haserretzen naiz, bizilagunak ikusiko naute…” Autoa gidatzea leku batetik beste batera joatea baino askoz gehiago da, eta niri motorrak gustatzen zaizkit eta badakit abiadurak zer nolako plazera ematen duen. Erosketak egitean gauza bera gertatzen da.\nGarrantzitsua da “ezetz” esaten jakitea. Zergatik?\n“Ezezko” guztiak ez dira berdinak; denak ez dira ez onak ez txarrak. Zure eskubideak, zure iritzia defendatzeak ez du esan nahi besteari aurka egin edo bestearekin gaizki portatu behar duzunik, baina askok ez dakite hori egiten eta jasan egiten dute.\nLehen, gorputza zaintzen genuela esaten zenuen. Hala da, bai, koipe gutxi hartzen saiatzen gara kolesterola ebitatzeko, makillatu egiten gara emakumeok, dentistarengana goaz arazoren bat badugu, behar bezala lo egiten dugu,… baina maitasuna ez dugu bat ere zaintzen, uste dugu bakarrik funtzionatzen duela. Eta oso azkar, bikote batean dagoen maitasuna edo haien arteko bizitza arriskuan egoten da; arriskuak asko dira, esaterako monotonia, asperdura, eztabaidak, leialtasun eza, hain zehatuta ez dauden beste arrisku batzuk… ugalkortasun eza, eta beste horien guztien aurretik topikoak. Amodioaren inguruan topiko ugari aurkitzen dugu: abestiek, literaturak, asko edertu dute amodioa eta jendeak amodioa eta maiteminduta egotea nahasten ditu. Maitemintzea amodioa da, bai, baina lehenengo fasean baino ez. Amodioaren fase hori oso azkar pasatzen da, batez ere filmetan agertzen zaigu, oso erakargarria da, benetan polita… Pilar Mirok zioenez, gizakia, maiteminduta dagoenean eta maite duen pertsonaren amodioa duenean, dago hoberen. Eta neu, iritzi berekoa naiz, baina maitemintze lehenengo fase hori desagertu eta eraldatu egiten da. Une horretan, agian, amodioa desagertu egiten da, baina, “gerokoak gero”, hain liluragarri ez den arren bizitzarako oso garrantzitsua den beste gauza bat bihur daiteke eta. Amodioak, nik uste, asko balio du, oso narriatuta badago ere, eta horregatik defendatzen ahalegindu behar gara, defentsarik gabe, orduan bai, amodioa desagertzen delako. Eta eztabaidak azpimarratu nahi ditut, jendeak eztabaidei garrantzia ematen ez dietela dakidan arren. Gaur eztabaidatzen dut, bihar ere, etzi ere,…eta, azkenean, gerta daiteke bikote bateko kideen artean elkar ulertzeko modua eztabaida, borroka baino ez izatea. Eta horrela, aurkari bihurtuko dira, lankide izatetik urrun. Badira bikote batzuk, non bikotekideak beraiek diren elkarren etsairik handienak.\nLehenengo gertatzen ari denaz jabetu behar dugu. Pertsonak konturatu behar dira maitasuna izugarrizko aberastasuna dela, hain aberastasun handia non bizitzako garrantzitsuena ere baden, dudarik gabe. 11S egunean hegazkinetan zihoazenek eta hil egingo zirela jakin zutenek mezuak bidali zituzten telefonoz. Mezu guztiak amodiozko mezuak ziren: bikotekideei, seme-alabei, etxekoei? Azken unean, garrantzia duen beste ezer ez dagoenean, hortxe dago amodioa, amodioa beti baita garrantzitsua. Abesti espainiar batek dioen moduan egin behar da: nor maite duenak zaindu dezala, zaindu dezala. Bada, nor maite duen inork hauxe irakurtzen balego, jakin dezala alboan duen emakume hori edo burusoil hori, bere printze edo printzesa urdina dela, bizitza osoan maite edo zaindu egingo duena. Ikaragarria da alboan maitatzeko norbait izatea, horrelako laguntza izatea, ez bakarrik zuri laguntzeko, zuk berari laguntzeko ere bai. Benetan izugarri ederra da norbait izatea, hari daukazun guztia emateko, zure zainketak, zure grina, zure talentua, zure laztanak…, baina komeni da horretaz konturatzea.\nBegira, gatza eta azukrea hauxe lirateke: elkarrizketak, eztabaidak ebitatzea eta, eztabaidatzen bada, enpatiako jarrerak bilatzea, bestearen lekuan jartzea…zeren eta besteak arrazoi pixka bat izango baitu seguru aski- eta elkarren arteko desberdintasunak handitu ez daitezen saiatzea eta, gainera, eztabaidak ohitura bihur ez daitezela ebitatzea. Amodioa erakusten duten keinu guztiak: laztanak, muxuak, besarkadak, hitz politak, denak dira oso garrantzitsuak; izan ere, hasieran horrelako keinuak asko dira, ondoren gero eta gutxiago dira eta, azkenean, nola zaude bihotza… esaten edo agurtzeko muxu bat ematen ere ez gara ausartzen, lotsatzen garelako. Oso ikerketa interesgarri batek dioenez, lanera joan aurretik musu batez agurtzen diren bikoteak zoriontsuagoak dira, lanean arrakastatsuagoak dira eta bizi ere denbora gehiago bizi ohi dira. Beraz, Jar itzazu laztan batzuk zure bizitzan!.\nDenok gara kimika hutsa, gorputza garen neurrian. Halere, badago elementu magiko bat animaliengandik bereizten gaituena, animaliak baino askoz ere adimentsuagoak gara eta, horren ondorioz, askoz ere gaiztoagoak, onagoak, artistagoak… amodioa, sormena bezala, kimika da. Ezin da azaldu zergatik, baina hala da.\nAipatu berri dituzu gaur egun bizitarako erabat ezinbestekoak diren lau gauza.Ezin da gaur egun bizitza ulertu prentsa, telebista, irrati eta internetik gabe. Arazoa, komunikabide horien abusua edo erabilera okerra da. Ordu asko telebista aurrean ematen dituzten umeek, denbora gutxiago ematen dute beste ume batzuekin kalean jolasten, eta horretarako kenketa baino ez da egin behar. Eta bestetik, egia da umeek telebista ikusten ordu asko ematen dutela eta telebistan biolentzia asko dagoela. Nik beti Suediako lagun baten anekdota kontatzen dut; lagun honek zera esan zidan: pertsona batek “amona hil da” esaten dio bost urteko alabari eta alabak halaxe erantzuten dio: Nork hil du? Haurrak ez zuen ulertzen heriotzak naturalak izan zitezkeenik.


Kronika Generoak - Urola Kostako Hitza : Urola Kostako Hitza\nAhots ezberdinak hizkuntza beraren bueltan\nAtzerritik Euskal Herrira iritsi eta euskara ikasi duten edota ikasten ari diren sei lagun elkartu zituen herenegun Elkar-ekinek Azpeitiko Basazabal jauregian, Korrikaren bueltako egitarauaren barruan antolatutako solasaldian. Hitzordu horretako kronika da hau.\nErronka jokatu du Orioko kuadrilla batek gaur goizean\nErgometroan, lokotx biltzen eta korrika aritu dira hiruna laguneko bi talde nor baino nor, eta ikuskizun polita eskaini dute. Talde gorriak irabazi duen arren, lagun-giroa izan da nagusi.\nAtzo, igandea, kontzertua eskaini zuen Matadeixen Ama Say taldeak, eta Juan Luis Romatet UKTko kazetariak kontzertuaren inguruan idatzitako kronika da honakoa.


Uztaritzeko auzapeza da Bruno Carrere, abertzaleez ere osaturiko Uztaritze Bai zerrendakoa. Euskal Hirigune Elkargoaren batzorde eragilean presidenteorde da, “lurraldearen antolaketa iraunkorraren” kargua betetzeko izendaturik. Ardura potoloa du esku artean, Ipar Euskal Herria bere osotasunean hartuz, Larrañeko mendi-mazeletatik hasita Hendaiako kostara arte, erronka guztiak kontuan hartuko dituzten politikak marrazteko konpromisoa harturik duelako elkargoak.\nElkargoan lurraldearen antolaketa iraunkorraren ardura duen presidenteorde berria zara. Xantier horri dagokionez, zein da egitura honen ikuspegia, eta zein da berriz zurea?\n158 herriak kontuan hartuko dituzten politikak garatu ahal izateko tresna guztiak esku artean ukatea da elkargoaren ikuspegi estrategikoa. Hirigintzari dagokionez, tresnak dauzkagu eta gure berezitasuna da Ipar Euskal Herria bost esparrutan banatu dugula. Bakoitzak osatu beharko du bere herrien arteko PLU Hiri Antolamenduko Plan Orokorra. Beste hainbat tresna ere badira: SCOT izendaturiko lurralde-eskema; lurraren kudeaketaren ardura duen EPFL egitura publikoa; etxebizitza sozialei dagokionez HSA organismoa; mugikortasunaz arduratzen den sindikatua, eta beste. Trantsizio ekologiko eta energetikoaren aldeko nahikari handia senti da ere elkargoaren partetik. Eta pertsonalki, ondokoak dira nire lehentasunak: etxebizitzak eskuragarri izatea herritarrentzat; laborantza iraunkorrak aitzina segitzea eta Euskal Herrian bizi ahal izateko beharrezko ditugun aktibitate guztien arteko oreka, batez ere aktibitate ekonomikoei dagokienez.\nSCOT deitu eskema adostu beharko duzue. Ez da erronka ttipia, Ipar Euskal Herriarentzako norabideak hor marraztuko dituzuelako.\nHori da. Dokumentu hau biziki biziki inportantea da. Bertan finkatuko ditugu lurraldearen antolaketarako segitu beharko ditugun printzipio handiak. Adibidez, herrien arteko PLU Hiri Antolamenduko Plan Orokorrek SCOTarekin koherentzian egon beharko dute. Lapurdi, Nafarroa Beherea eta Zuberoako 158 herriak eta Seinautze (Landak) ere bilduko ditu SCOTak. 2021ean abiatuko dugu lanketa, lerro orokorrak adostuz; ondotik oinarri horretatik finduz eta zehaztuz guztia. Egia da SCOTaren gauzapena lehenago hasi behar genuela, baita hasten ahalko genuela ere, baina ez da horrela gertatu. Dena dela, ikusirik herri guztien sinkronizazio batean garela, oso inportantea izanen da hautetsi guztiek definituriko ekintza guztiekin bat egitea.\nSeinautze zergatik loturik da Ipar Euskal Herriaren eremuari?\n“Euskal kosta Aturri” izeneko aurreko SCOTaren emaitza da, jada hor elkar loturik ginen. Nonbait, problematika berak dituen bizi eremu bat osatzen dute Baiona-Angelu-Miarritze eta Seinautzek, beraz badu zentzua elkarrekin aritze horrek: adibidez, hirigintza ala mugikortasunari dagokionez. Bistan da, horrek ez du kentzen bi kolektibitateek legedi propioak hartuko dituztela, adibidez hirien arteko PLU propioekin.\nAriketa aldatuko zaie hautetsiei: lurraldea bere osotasunean hartu beharko dute. Bukatu zaie soilik haien herriari ala herri multzoari so eginez haien lurraldearen antolaketaz erabakitzen zuten garaia. Ez dute baitezpada ariketa erraza izanen.\nBi mailatan eramango da ariketa: Lurralde mailako politika orokor bat adostu beharko dugu denen artean; baina aldi berean tokian-toki ere bai, bost eremuetako hautetsiak mobilizatu beharko dira. Guztia beti bi mailen arteko koherentzia bermatuz.\n"Kostaldean lurraren eta etxebizitzaren tinkaldia ikaragarria da eta aldi berean, eskualde batzuk husten ari zaizkigu"\nHustuz doan Zuberoa eta biztanleria metaturik duen Lapurdi kostaldea. Guztiari so jarriz osatu beharko duzue lurralde-eskema hori.\nErronka horiek aspaldian dira seinalaturik. Kostaldean lurraren eta etxebizitzaren tinkaldia ikaragarria da eta aldi berean, eskualde batzuk husten ari zaizkigu. Guztia kontuan hartu beharko dugu eta funtsean, horregatik ditugu eskumen guztiak mobilizatu nahi. Ez da nahikoa zehaztea zein gune den etxebizitzentzat izango, zein den laborantzara bideratuko, zeinetan lantegiak sortuko ditugun… Horrez gain, higikortasunari dagokionez ere erabakiak hartu beharko ditugu, zerbitzuak ere segurtatu beharko ditugu –haurtzaindegiak, kultura, ala beste–. Beraz, ez da lan samurra, baina zinez uste dut biztanleriaren eta aktibitateen banaketa orekatua definitzeko gaitasuna dugula.\nBarnealdeko herri ttipietako auzapezak kezkaturik eta haserre agertu dira, elkargoaren antolaketa eta kudeaketa zentralista salatuz, kostaldea eta mendi aldearen arteko desoreka deitoratuz. Norabide berri horrek kexua kalmatuko ote du?\nPolitikoki, erantzun gisa berriz ere pisu gehiago emana izan zitzaien tokiko komisioei (elkargoaren sorrera aitzin ziren herri elkargoen arabera banatuz lurraldea). Noski, erronka politikoen artean ondokoak ditugu: entzunak izatearen sentimendua ukaitea lurralde eta herri guztiek, baita tokian tokiko gauzapenak eramateko ahalak izatea ere. Horretarako, nahikari politiko globalaren eta lokalaren arteko oreka atzeman beharko dugu. Zeren aldi berean badakigu problematika horiei guztiei ezin zaiela herritik edota herri multzo ttipi batetik bakarrik erantzun.\nIpar Euskal Herriaren garapen eta antolaketa iraunkorrerako Gutuna izeneko dokumentua plazaratu zuen elkargoak otsailean. Bertan irakur dezakegu herritarren diru-sartzeei egokituriko etxebizitza politika duzuela helburu. Argi eta garbi, ez gara egoera horretan.\nJustuki, horretarako ditugu dauden tresna guztiak baliatu behar: araubideak, lurrak zein etxebizitzak eskuratzeko eta arrazoizko prezioan berbideratzeko egiturak, eta beste. Benetako erronka dugu, lurraren gaineko presioa ikaragarria delako kostaldean eta bistan da, azkarki bideratzen duelako barne aldeko errealitatea ere. Demagun Uztaritzen lur eraikigarriaren metro karratua 240 eurotan dugu.\nBaina tresna horiek guztiak hor dira aspaldian, eta egoera ez doa hobetuz.\nMaleruski politikaren tempoa ez doa nahi genukeen bezain laster. Bai, tresna horiek hor ziren jada, baina ez ziren seguruenik behar bezainbat erabiliak eta ez ziren ere modu erabat koordinatuan gauzatuak. Hala ere, nahiko berriak dira tresna horiek. Egoera aldatzeko nahikariarekin gara. Lehen galderan ikuspegiari buruz galdetzen zenidan. Guk Uztaritzen 2014an PLU delakoa berrikusi genuen, ondoko nahikariarekin: hazkunde ekonomikoa neurtzea, laborantza eta natura espazioak ahal bezainbat babesteko gisan. Etxebizitzarako ziren 72 hektarea laborantzara bideratu ditugu. Ez da baitezpada erraza izan, baina aldi berean gure asmoa hori zen –horretarako hautatuak izan ginen eta hein batean, aurten ere berriz hautatuak izan gara hori egin izan dugulako–.\nErabaki politikoek ere badute haien tokia. Demagun, Baionan etxebizitza ezin lortuz dabil jendea. Aldi berean, Airbnb-ri begira jarri eta hiri honetan duen presentzia alimalea da. Irudikatu dezakegu Airbnb mugatzeko erabaki batzuk hartzen Euskal Hirigune Elkargoa?\nEgia da. Airbnb hor dago, baita bigarren etxebizitzak ere, ezin ditugu begiak estali –udal batzutan %50 baino gehiago dira bigarren etxebizitzak–. Hamar milaka bigarren etxebizitza horiek Airbnb-koei gehituz, argi da inpaktua ikaragarria dela eta arazoak dakartzala aterpetzeko orduan, dudarik gabe. Baina Airbnb-ra itzuliz, 2019an neurri bat bozkatu zuen elkargoak, Airbnb alokatzeak deklaratzera behartuz eta hortik, jabetza kopurua mugatuz kostaldean. Lehen urrats bat da, denbora pixka baten buruan aztertu behar dugu neurriak zer emaitza ekarri duen. Gai inportantea da eta seguruenik orain arte bideraturikoa baino gehiago egin beharko dugu.\n"Jendarte produktibista eta kontsumista honetatik atera behar gara"\nLaborantza, industria eta turismoa. Nola lortu daiteke hiruen arteko oreka?\nNatura eta nekazaritza espazioak ongi babesten dituen legedia dugu esku artean. Hori erranda, guri dagokigu ahal bezainbat eremu horretara bideratzea. Uste dut hori dela lehentasuna, batetik lurra babesteko, eta bestetik, batez ere bertako elikadura osasuntsua eskura ukaiteko. Ebidentzia bat da hori niretzat. Eta hori kostaldean ere egin beharko dugu –bai ala bai–, gelditzen diren lurrak babesteko eta nork daki, agian berreskuratzeko ere bai. Gogoa nuke lur hauetan elikadura autonomiarantz garamatzan egitasmoak garatzeko, baina hori ez da nire eskumenetan. Aldi berean, baditugu eskualde batzuk non etxebizitzak eta industria ere badiren, baina jendea bertaratzeko zailtasunak ditugun.\nIndustria-gune berriak aurreikusten dituzue?\nPolitikoki bai, lurralde mailako oreka berriz lortzeko beharko ditugu. Baina oraindik ez da ezer erabakirik.\nTurismoari ere iraunkortasunaren ideia lotu diozue.\nUste dut beste politiken gisara, turismoa ere behar dugula iraunkortasunaren lehentasunarekin txertatu. Nire ikuspegitik, masa-turismoa ahal bezain bat saihestu beharko dugu, natura guneak errespetatzen duen turismoa beharko dugu… Bestalde, urte guztian hedaturikoa izan beharko du ere, joera kontsumistarekin datozen turistek eragin masifikazio efektu hori ttipitzeko asmoz.\nEnergiaren eta klimaren erronka lehentasunetan duzue. Zehazki nola gorpuztuko da hori?\nHasteko, lurraldearen antolaketa alorrari “iraunkorra” zehaztapena gehitu izanak hastapenetik markatzen du nahikeria eta horretaz biziki pozik nago. Gure lurraldearentzat norabide iraunkorra nahi dugulako marka da zehaztapen hau. Jendarte produktibista eta kontsumista honetatik atera behar gara eta zentzu horretara doazen tresnak sortu behar ditugu. Berriz diot, sektore guztiak juntatu beharko ditugu: joan-etorriak gutxitu beharko ditugu, energia jale izango ez diren etxebizitzak eraiki beharko ditugu... Ipar Euskal Herria “energia positibodun lurraldea” bilakatzeko helburu politikoa jarririk, arlo guztiak horretara bideratu beharko ditugu (energia beharrak ahal bezainbat gutxitzea du helburu “energia positibodun lurraldeak”, urritasuna eta eraginkortasun energetikoa bideratuz).\n2050ean Ipar Euskal Herriak elikadura burujabetza lortzeko asmoz lanketa eramaten dabil EHLG Euskal Herriko Laborantza Ganbera, helburura heltzeko beharrezko izango dugun lur eremua kalkulatzeko asmoz. Gogoeta hau txertatuko duzue zuenari?\nBai, bai. EHLGren eta orokorki, eragile nagusien iritziak kontuan hartzea beharrezkoa izanen zaigu –eta ez politeziaz, baizik eta errealitateari egokituriko neurriak gauzatzeko gisan–. Garapen Kontseilua ere hor dugu, kontuan hartu beharrekoa berdin. Laborantzaren ardura duten lankideen esku izanen da hori, baina hala ere, badakit zein harreman mota dugun EHLGrekin, badakit haien eta gure gogoetak zentzu berean doazela –gero, agian helburura heltzeko molde pixka bat ezberdinak ditugu? Ez dakit–.\nFilipe Aramendi Urruñako auzapez abertzalea eta zuk duzue lurralde antolaketaren ardura. Etxegaraik arlo garrantzitsu hau bi abertzaleren esku utzi izana nola aztertzen duzu?\nPertsonalki, harrotasun handia sentitzen dut eta noski, ardura handia ere bai. Pentsatzen dut Filipek sentimentu bera partekatzen duela. Ondoko urteetan elkarrekin lanean ari beharko gara eta jada hasiak gara. Badakit ere lurraldeari dagokionez ikuspegi bera dugula. Uste dut elkargoko presidenteak bioi konfiantza erakutsi izanak islatzen duela abertzaleok dugun ikuspegia ez dela berak duenaz hain urrun. Beraz, orain guri dagokigu lan egitea, gure iritziei buruz konbentzitzea eta hitzak ekintza bihurtzea –zeren diskurtso ederrak ukaitea ongi da, baina hauen gauzapena hobe da–. Abertzaleok gai nagusi eta inportanteen kudeatzeko dugun gaitasunaren aitortza ere bada. Eta hasiera besterik ez da.\nKanal hauetan artxibatua: Ipar EH-ko politika | Hirigintza | Uztaritze | Euskal Elkargoa


deia.eus | ermua 11.05.2022 | 16:14\nAstero bezala, Ermuko Udalak ezagutzera eman ditu aste honetan Ermua Antzokian eskainiko diren proiekzioen izenak. Bada, aste honetan lau film proiektatu egingo dira. Lehenengoa, 'El compartimento nº6', ostegunean proiektatuko da, arratsaldeko 20.30ean.\nJuho Kuosmanen danimarkarrak zuzendutako ekoizpena da, 107 minutu irauten duena. 2021ean estreinatutako drama erromantiko honek Epaimahaiaren Sari Nagusia (ex aequo) jaso zuen Cannesen eta Gizonezko Aktore Onenaren Saria Valladolideko Semincin. Argumentua: Finlandiako gazte unibertsitario batek tren bat hartu du Moskura, Múrmanskeko aztarnategi arkeologikora joateko. Han, ezezagun batekin partekatu beharko duzu konpartimentua, meatzari errusiar batekin.\nAtal komertzialean datorren larunbatean eta astelehenean 'El juego de las llaves' komedia proiektatuko dugu. Urte bereko estreinaldia, Vicente Villanuevak zuzendutako ekoizpen espainiarra. 107 minutu irauten du eta aktoreen artean Fernando Guallar, Eva Ugarte, Miren Ibarguren, Tamar Novas, Alina Nastase eta Maria Castro ezagunak daude. Filmak Laura, Raquel eta Cris, aspaldiko lagun minak, ezgutu berri duten Siena lagunaren proposamena luzatuko diete: 'El juego de las llaves'. Larunbatean 19:30ean eta astelehenean 20: 30ean, hurrenez hurren.\nAtal honetan bertan, Alex de la Iglesiaren azken lanaz gozatzeko aukera izango dugu igande eta asteartean: 'Veneciafrenia'. Beldurrezko edo fantasiazko generoa jorratzen duen ekoizpen nazionala, 2022ko estreinaldia hau ere. Sinopsiak zehazten duenez, turista espainiar talde bat Veneziara joaten da ondo pasatzeko asmoz. Baina han daudela, konturatuko dira zerbait berezi edo arraro gertatzen ari dela hirian. Igandean, 19:30ean, eta asteartean, 20:30ean, hurrenez hurren.\nAzkenik, gaztetxoentzako saioan, igandean, arratsaldeko 17:00etan, 'Las aventuras de Pil' animazioa ikusteko aukera izango dugu. Marrazki bizidun hauek diotenez, Pil kalean bizi den umezurtz txiki bat da, Erdi Aroko Roc-en-Brume hirian. Bere hiru erbinude hezien ondoan, Pil bizirik dirau Tristain errege zorigaiztokoaren gazteluan janaria lapurtzen, tronua hartu baitu.


Koteto Ezkurra 2018 Kirol Merituari Urrezko Dominarekin saritu du Nafarroako Gobernuak - Malerreka - Erran.eus\nTtipi-Ttapa 2018-11-14 15:07\nKoteto Ezkurra, bere agurraren egunean. Gobernuak Kirol Merituari Urrezko Dominarekin saritu du.\nAreto-futboleko Javier Eseverri jokalariak ere jasoko du saria eta, horrez gain, zuzendari- edo teknikari-lanetan ibilitako hamahiru pertsona zilarrezko dominarekin saritu dituzte\nNafarroako Gobernuak azaroaren 124an egindako bileran foru-dekretu bat onartu du, Koteto Ezkurra Zunzarren erremontistari eta areto-futboleko Javier Eseverri Barace jokalariari Nafarroako Foru Erkidegoaren 2018 Kirol Merituari Urrezko domina emateko.\nEta, horrez gain, bertze foru-dekretu bat onartu du «foru-erkidegoan Nafarroako kirolaren alde buru-belarri eta apaltasunez zuzendari- edo teknikari-lanetan ibilitako hamahiru pertsona zilarrezko dominarekin saritzeko». Sari horiek azaroaren 26an banatuko dira, 2018 Nafarroako Egunaren oroitzapenezko jardueren barruan.\nUrrezko Domina Kirol Merituari, eremu horretako Nafarroako saririk garrantzitsuen\nGobernuak Koteto Ezkurraren (Doneztebe 1973) «lanbide-ibilbidea azpimarratu du. Erremontista profesionala izan da 28 urtez, eta modalitate horretan kirolari onena hainbat urtez eta historiako erremontista garrantzitsuenetako bat». Banakako 11 titulu eta bikotekako 3 titulu lortu ditu.\nGobernuak Javier Eseverri saritu du (Iruña, 1977), «23 urtez areto-futbolean jokatzeagatik, horietatik 20 goi-mailako kategorian, betiere Irurtzungo Xota kirol-taldearekin». Nazioarteko jokalaria izan da hainbatetan, eta ligako jokalari onena izendatua, bere postuan, 2006an.\nGainera, Gobernuak «foru-erkidegoan Nafarroako kirolaren alde buru-belarri eta apaltasunez zuzendari- edo teknikari-lanetan ibilitako hamahiru pertsona» zilarrezko dominarekin saritu ditu. Hauen artean ez dago eskualdeko bertze ordezkaririk.


LKPay berritu dugu, aurrekoa baino bertsio sinpleagoa eta intuitiboagoa\nDuela bi urte, LKPay zerbitzua martxan jarriko genuela iragarri genizun blog honetan bertan eta, ordudanik, 100.000 pertsonak baino gehiagok instalatu dute beren telefono mugikorretan, mugikor bidez edo Bizum bidez ordaintzeko.\nOrain bisualki berritu dugu aplikazioa, bertsio intuitiboagoa eta sinpleagoa erabil dezazun.\nZure Android edo iOS gailuan instala dezakezu\nBertsio eguneratua hurrengo egunetan egongo da prest iOS nahiz Android gailuetarako (5.0 bertsioa edo berriagoa) eta aplikazioaren erabilgarritasuna hobetuko du, hura intuitiboagoa eta sinpleagoa izan dadin.\nDeskargatu eta ikusi bertsio berriak eskaintzen dituen abantailak, Bizum bidezko ordainketak egiteko nahiz saltokietan Mugikordainketa bidez erosteko; azken aukera hori Android gailuetarako bakarrik dago erabilgarri, baina laster izango ditugu haren inguruko albisteak ere.\nHauxe da, hain zuzen ere, bertsio eguneratuaren bigarren helburua, aplikazioa etorkizunean beste aldaketa batzuk txertatzeko prestatzea, hatz-marka bidez sartzeko aukera txertatzeko, adibidez. Zerbitzu hori jada aurreikusita dago.\nTags: app mugikorra banka mugikorra lkpay


Berri Txarrak Kobetamendin - Argazki Bildumak - Berria\nBerri Txarrak Kobetamendin\n20.000 lagun baino gehiago elkartu ziren atzo Kobetamendin, Berri Txarrak Lagun Artean emanaldian. Ibilbidean garrantzitsuak izan diren musikariekin partekatu zuen oholtza hirukoteak, ia hiru orduko kontzertuan. / 2019-07-15\nBroken Brothers Brass Band talde irundarra izan zen giroa aztoratzen lehena. Zale guztien begiradapean, bederatziak eta laurden aldera sartu ziren korridore zentraletik.\nEguzkia dirdiratsu eta zaleak gogotsu, bederatziak jota kontzertua noiz hasiko zain. Hogei mila lagun baino gehiago hurbildu ziren atzo Kobetamendira, ia hiru ordu iraun zuen kontzertua ikustera.\nTalde nafarraren kantu ezagunenen melodiak joz igo ziren agertokira, zelaian zeuden 20.000 ikusle baino gehiagoren ahotsen ainguran.\nMinutu gutxi barru agertu zen hirukotea; irribarretsu, indartsu eta ilusioz. Agertoki askotan egin duten moduan, "Beude" abestiarekin hasi zuten jarduna. Keinu nostalgikoa, ibilbidea hasi zutenetik orain arte bidelagun izan dituzten eta "gure kulturaren birikak" izan diren gaztetxe, antzoki eta txoko guztientzat.\nLehenaren ondotik etorri ziren bigarrena eta hirugarrena, laugarrena eta bosgarrena, eta, horrela, 37.a ere. Kantuz kantu, gaindituz joan zen Kobetamendiko giroa. "Ederra liatu duzuena", esan zuen Urbizuk, aurrean zituen zale guztiei begira.\nZaleak bakarrik ez, lagunak ere agurtu zituen hirukoteak. Jurgi Ekiza izan zen lehena, Willis Drummond eta Era Batera taldeetako kide eta abeslaria.\nMusika mundutik bazter bizi bada ere, gonbidapena onartu zuen Deabruak Teilatuetan taldeko abeslari izandako Aritz Mendietak, eta "Iraultza txikien asanblada" kantatu zuen. Sasoiko eta dantzari.\n"Aspaldian utzitako zelda" abestu zuen hurrengo gonbidatuak. Errekalde auzotik igo zen Kobetamendira Aiora Renteria, etxean profeta izateko. “Kubako iurretarraren” hitzak jantzi zituzten, urrun dagoena gertu sentituz.\nRicky Faulkner eta Marti Perarnau IV taularatu ziren ostean. Bost abesti jo zituzten, bata bestearen atzetik, eta teknikari dagokionez, emanaldiaren une onenetakoa izan zen, moldaketa aberasgarriak eskaini baitzituzten gitarra eta teklatuarekin.\nDavid Ruizen txanda izan zen ondoren. La M.O.D.A. taldeko abeslariak euskaraz kantatu zuen hirukotearen "Lemak, aingurak" kantua, eta Kobetamendiko jarraitzaileek lotsaren aingurak ondoratu zituzten, dantza egiteko.\n"Mundua begiratzeko leihoak" jotzen hasi zen Berri Txarrak, baina Iñaki Matxet Jousilouli eta NaizRoxa taldeetako abeslari izandakoak abestia geldiarazi zuen, Zirkua jotzera behartzeko, gaueko une basati eta zoroenean. Zaleen artean crowdsurfing egiten amaitu zuen.\nLagun zaparrada izan zen ondorengoa. Batetik, "betiko leloaren betiko leloa" jo zuten Facu Diazek eta Toni Mejiasek. Txukun moldatu zen bateriarekin Diaz, eta euskara eta gaztelera tartekatu zituen errimak abeslariak.\n"Eskuak" abestian zerura begira zeuden 40.000 eskuek txaloka eztanda egin zuten unean taularatu zen Leire Iseo, eta ukitu berezia eman zion Biziraun bikainari.\nMatt Sharp izan zen hurrena. The Rentals taldearen "Friends of P." jo zuten lehenik, eta zale askorentzat abesti ezezaguna bazen ere, doinu kutsakorreko pop pilulak efektua egin zuen. FAQ kantuarekin konpetentzia egin zion Matxeten zoramenari. Urbizu airean altxatuta eta elastikoetako bat zaleei oparituta agurtu zuen oholtza.\nUne berezi asko izan zituen kontzertuak, eta horietako bat izan zen Oreka, Anari eta Karlos Osinaga Txap-ekin. Abestia bere eremura eraman zuen aurrena Anarik, lasai eta dotore; Urbizu kantatzen hasi zenean, erritmo klasikora itzuli ziren, eta Txapek distortsio eta indarra eman zion, denek elkarrekin indarrak metatu arte.\nEuskal musikaren abeslari eta kantugile garrantzitsuenetako bi oholtza gainean nor baino nor, Gorka Urbizu eta Aitor Gorosabel. Su Ta Gar taldearen David eta Goliath jotzen hasi zen Berri Txarrak, eta punteoa iristear zenean agertu zen Gorosabel, maisulana borobiltzeko. Horrekin konformatu ez, eta Oihu jo zuten elkarrekin. Une apoteosikoa.\nIkuskizuna amaitzear, Nerea Urbizu (Katamalo) eta Enrique Villareal (El Drogas) igo ziren oholtzara. Kanturako beste, aldarrikapenerako unea izan zen Urbizu anai-arrebek Min hau abestu zutenekoa, Altsasuko gazteak gogoan.\nHurrena, Maravillas. El Drogasen ahots baxua eta Berri Txarrak hirukotearen pasioa, zeru izartsu bat marraztuz sakelakoen linternak piztuta abestu zuten zaleekin batera.\nGorriz tindatu zen pantaila erraldoia, guda galdu zutenei keinu. BECen Marielle Francoren omenez egin bezala, telefonoaren argia pizteko eskatu zuen Urbizuk, eta malko bat edo beste isuri zen Kobetamendiko begietatik Argaren zilar uretara.\nIa hiru ordu betetzear, azken hiru kantuak jo zituen taldeak, zein baino zein esanguratsuagoak. Lehena, Ikusi arte kantu mitikoa, hogeita bost urteko ibilbidearen ondoren Soilik agur esan nahi ez duen hirukotearen akordeetan sendo. Gero, Denak ez du balio, emanaldia amaitzerik nahi ez zuten ikus-entzuleen ahotan ozen. Azkena, Katedral bat, haria eten ez dadin gitarrak astintzen eta kantuak sortzen jarraitzeko gonbita zuzen.\nKontzertu berezia izango zela iragarri zuten. Hala izan zen. Hogeita bost urteko ibilbide oparoaren ondoren, 20.000 lagun baino gehiago elkartu zituen bart Berri Txarrak taldeak. Hamazazpi gonbidatu eta 37 kantu. Ia hiru ordu. Zifra urri dira bizi izan dutena eta atzo bizi izandakoa laburbiltzeko. Ikusi arte esango du hirukoteak azaroan, hilaren 22an eta 23an egingo dituzten azken kontzertuetan. Zaleentzat, ordea, ez da Ikusi arte bat izango, talde nafarraren doinuek inoiz baino ozenago iraunen baitute, bizirik. Ezean, beti egongo da berriz ere gitarra astindu eta barruan kanturik duen ikusteko aukerarik.


Metalezko txistua - Euskal Herriko Txistulari Elkartea\nBy txistulari 2018 Apirila 11 2020 Martxoa 17 Berriak\nIñaki Solatxi Landaluzek (1944, Lezama -Araba-) ez du nolanahiko txistua. Bere musikatresnak, mende erdia izan dezakeela argitu digu. Gaztetan, hamazortzi bat urterekin, danbolin apurtua konpontzeko asmoz Bilbora joan zenean, txistu berriarekin etorri zen bueltan: metalezko txistua.\n“Ez ziren asko ikusten, baina gaztetan badakizu, nabarmentzea gustatzen zitzaidan eta horregatik, txistu berezia iruditu zitzaidalako erosi nuen. Askok, ez zuten gustoko, baina ni pozik ibiltzen nintzen.” Horrela azaldu digu Iñaki Solatxi amurriarrak. Ez du pista handirik, bere txistua nork egina den eta zerezkoa den zehazterako orduan. Horregatik, Amurrion garela probesturik, eta metalezko txistua eskuan, Jose Mari Gancedo txistugilearengana jo dugu.\nBere tailerrean hartu gaitu Jose Marik. Gure altxorra erakustean, berehala eman dizkizgu hainbat datu: latoizkoa da txistua, zink bainu batekin. Fa#ko metalezko txistuak 48 urte erraz izan zitzakeela argitu digu. Berak ere ikusiak zituen horrelakoak, gutxi, ez baitzuten arrakastarik izan bere garaian. Iñakik ere esana zigun: “nik ez nuen ezagutu horrelako txisturik zuen beste inor”. Egiletzari buruz, Gancedok Txelu izeneko bilbotar bat izan zitekeela baina ezin zehaztu, hala ere “badakit norengana jo”esanaz bat, telefonoa hartu eta, Mikel Bilbao txistulari ospetsuarengana jo du.\nI.Solatxiren txistuaren detaileak.\nMikel Bilbaok azkar eman dizkigu datu berriak. Egilea, dudarik gabe, Jose Luis Etxebarria “Txelu” dela esan digu. “Begoñako Garaizarren bizi zen Jose Luis. Fundiciones Ituarten lan egiten zuen, Castaños kalean, funikularraren ondoan.” Dindirri dantza taldean eta Galdakaoko Andra Marin aritua zen Etxebarria. Duela bi urte hil zela ere, zehaztu digu Mikelek.\nInformazio guzti horrekin, internetera jo dugu eta berehala topatu dugu gure metalezko txistuaren egileari buruzko datu ugari, istorioa baieztatuz. Jose Luis Etxebarria Goiri metalezko txistuaren asmatzailetzat ere jotzen dute zenbaitek.\nAzken urrats bat, Soinuenea fundaziora jotzea izan da. Juan Mari Beltranek sustatutako Herri Musikaren txokoan bisita birtuala eginda, bertako erakusketan metalezko txistu bat badutela ikusi dugu. Igorri diguten informazioak bi ale dituztela argitzen digu. Bat bizkaitar jatorrikoa da eta bestea gipuzkoarra.\nAirean galdera batzuk geratu diren arren, lortutako erantzunekin Iñakirengana jotzen dugu, ikasitakoa elkar banatzeko asmoz. Arcadio Latorre eta urduñako Joseba Larrieta Mordaranekin ikasi zuela kontatzen digu. Baita, bere txistuaren abantaila baten berri eman “txistuaren mihia erraz mugitu daiteke, horrela txistua gehiago putz edo gutxiago putz egiteko moldatzen nuen, egunean nuen indarraren arabera” diosku irribarretsu.\nSorpresa, baina, bukaeran heldu zaigu. Denbora guzti honetan, non eta gure web-gunean bertan izan baitugu metalezko txistua guri begira. Ea, zuk ere, irakurle topatzen duzun.\nMetalezko txistuari buruz\nEskerrik asko Iratxe Solatxiri bere laguntzagatik.\nTuterara, barazkien gorazarre, Mugarik Gabeko Txuntxuneroen eskutik


Gargantua Arriagara itzuliko da Aste Nagusian - Uriola.eus\nuriola.eus 2019-08-02 13:50 Jaiak Bilbo\nAste Nagusiaren edizio honetarako, guztira 566 ekitaldi programatu ditu Bilboko Konpartsak federakundeak. Haurrentzako programazioa eta ekitaldi kulturalak dira gaur aurkeztu dituzten apustuak.\nAurtengo Aste Nagusia izango denaren programazioa aurkeztu dute gaur Arriaga plazan, 28 konpartsotako kideek eta programazioaren atrezzoak lagunduta. Ohi legez, kalitatea, kantitatea, doakotasuna, parte-hartzea eta adin eta gustu denak asetzea bilatu dute Aste Nagusiko ekimenak prestatzean. Konpartsek 500 jai-ekimen baino gehiago programatu dute ate joka dabilen Aste Nagusirako, zehazki 566, Jai Batzorde Mistoaren baitan elkarlanean antolatutakoez gain.\nHala, beste behin, jai-eremua kulturaz eta kirolaz beteko dute, jendearen lanari eta parte-hartzeari esker. Izan ere, "bilbotarrak dira jai erraldoi hauek posible egiten dituztenak" argitu dute.\nEtxeko txikiak izango dira jaietako protagonistetako batzuk. Karpatxo eta Mekanitxin pertsonai berriak iaz ibili ziren haiekin, bihurri eta alai. Aurten ere, jaiez gozatu gura duten ume eta gaztetxo denek disfrutatu ahal izango dute hainbat eta hainbat ekintzatan, Karpatxo eta Mekanitxinen eskutik: goitibehera- eta serigrafia-tailerrak, Irrien Lagunen antzezlana, erraldoi izateko Ondalanek eskainiko duen aukera, kartoi-banda eta umeen kalejira, “sortu zure txosna” ekimena, eta txikien saio gastronomikoak, galdu nahi izango ez dituzuen beste batzuen artean.\nPrograma horri Gargantuaren etorrera gehituko zaio; urteotan Arriagarako bisita egin gabe ibili da erraldoi ume-jatuna. Baina aurten, Mari Jaiaren gonbidapen zuzena jaso du Gargantuak, 165 urte beteko baitu. Hala, prest egongo da hurbilduko diren ume denak irensteko.\nAurten, seigarren urtez, adin denetako bilbotarrek goitibeheren jaitsierari ekin ahal izango diote. Lehenengo igandean, edonork izango du Zabalbide kaleko bihurgunetatik maldan behera botatzeko aukera, errodamenduzko eta egurrezko goitibehera tradizionalez zein Bat Formulakoez. Gainera, Konpartsakidetu! ekimenaren barruan, goitibehera-tailerra izango da helmugan, Kontsuletxearen plazan; bertan, txikienek nork bere goitibehera egin ahal izango dute, egunean bertan jaitsiera txikian estreinatzeko.\nUrtero legez, eta Udalak interes pribatuen alde ipinitako oztopoak oztopo, aurten ere beteko dugu Ripako kaia uraren inguruko jarduerez: puzgarriak, waterpoloa, uraren kalitatea, zenbait tailer eta hainbat ezusteko.\nGastronomikoak ere txikientzako zabalduko dira. Aski ezagunak dira gure artean Areatza lapikoz eta koadrilez betetzen dituzten patata-tortilla, txipi, bakailao, marmitako, buztan gisatu eta patatak saltsa berdean, denak ere lehiaketa gastronomikoaren parte. Horrekin batera, ohiko gastrotxiki-gunea izango da, eta baita hainbat dastaketa eta tailer ere.\nHorrelako otordu oparo eta mahai-inguru luzeen ostean gorputza astintzeko aukera eta gogoa duenak ere izango du aukera gurean kirolari ekiteko. Badaude parrandarekin maridaje ederra egiten duten ekintzak, hala nola 11 kategoria desberdinetan izena eman duten ia bi mila korrikalarik kolorez jantziko duten Hiri Krosa, berriro ere Ripako oztopoek baldintzatu arren.\nEz da izerdia botatzeko ekimen bakarra, baina: urtetik urtera parte-hartzaile gehiago dute aerobithoiak, kukañak, igel-tokak edo herri-kirolek.\nMusika eta kiroletik aparte jaiak ere badirela frogatuko dugu aurten ere, publiko fidela daukaten hainbat ekintza patxadatsuen bidez. Xakea Aste Nagusiko jarduera beteranoetariko bat da, erabat egonkortua; jai-eremuko hainbat gunetan jokatu eta gozatu ahal izango da igandetik aurrera. Iazko xake bizidunaren arrakasta ikusita, aurten historiako xake-partida famatuenetariko bat antzeztuko dute.\nBestalde, mahai-jolasek ere izaten dute bere lekua Aste Nagusian. Igande bietan Blood Bowl, Open Magic eta Warhammer jolas ezagunetan jolastu ahal izango da. Beraz, ez izan zalantzarik: jaitsi zure kartak, taldeak edo armadak eta gozatu! Guztira, konpartsen 566 ekitaldi izango dira, tartean, kontzertu, antzerki-emanaldi eta kultur-proposamen anitz, doakoak dan-danak.\n1 “Orain ez dugu nora joan patinatzera”\n2 Gartzi eta Unax prest! Zu?\n3 Basabi talde sortu barriak 'Bakun' ikuskizuna estreinauko dau zapatuan Garabia Zawp aretoan\n4 Jai herrikoiak aldarrikatuko dituzte konpartsek larunbatean\n5 Potojorran... bertso eskola digitala


Hipotesi bat | El Correo\nARITZ GORROTXATEGI Martes, 24 octubre 2017, 12:11\nUkroniari buruz idatzi nuen aspaldi batean hemen. Literalki, 'ez lekua', 'existitzen ez den lekua'. Zenbait hipotesiri atea zabaltzea da ukronia. Esaterako, Philip K. Dick-ek 'The Man in the High Castle' eleberrian egin zuena. Zer gertatuko zatekeen naziek gerra irabazi izan balute? Istorio alternatibo bat, alegia. Askotan ez gara pentsatzera geratzen zer gutxigatik diren gauzak diren bezala. Batzuetan erabaki txiki batek, kasualitate batek, eguraldiak edo ondoez txiki batek, historiaren nondik norakoa baldintza dezake, eta, jakina, baita munduko biztanleen bizitza ere. Demagun Errusiako Iraultzan boltxebikeek boterea hartzeko jo zuten estatu kolpeak huts egin zuela; edo ondo atera zela, baina ondotik etorri zen gerra zibilean 'zuriak' atera zirela garaile. Demagun Colonek hasierako asmoa bete eta Amerikako kontinentearekin topo egin ordez Indietara iritsi zela. Horrek asko aldatuko lituzke gauzak. Eta ez bakarrik maila orokorrean. Ekintza txiki askok baldintza dezakete norberaren bizitza. Esaterako, tren bat galtzeak bizitza osoa alda diezaguke, tren horretan ezagutuko badugu gerora gure bikotea izango dena; edo tren horrek istripu larri bat izango badu. Leku jakin batera sartzea -denda bat, liburutegi bat, kafetegi bat- edo ez sartzea bezalako ekintza bat erabakigarria izan daiteke gure etorkizunean.\nGure eguneroko bizitza alda dezaketen kasualitate horien kudeaketan maisu da Paul Auster. Haren obraren zati handi bat kasualitate horien mugetan oinarrituta dago, eta haren liburuek kasualitate horien eskutik egiten dute aurrera. Horren adibide dugu bere azkeneko eleberria, '4 3 2 1' izenburukoa. Neurri handi batean, ukronia moduko bat egiten du, baina ez da konformatzen bizitza alternatibo bakarra irudikatzearekin, pertsonaia beraren lau bizitza irudikatzen baititu. Ferguson, pertsonaia nagusia, Newark-en jaio zen 1947ko martxoaren 3an (Auster bera Newark-en jaio zen 1947ko otsailaren 3an). Hortik aurrera, arestian esan bezala, lau bizitza erabat ezberdin biziko ditu, hainbat erabakiren fruitu, eta lauren berri izango du irakurleak. Eta beste era batera jokatu izan bazenu zure bizitzaren une erabakigarri batean? Hori da galdera gakoa.\nGaldera horri eta fikzioaren ahalmenari tiraka, beste zenbait galdera sortu zaizkit: zer musika idatziko ote zuen Mozart-ek hirurogeiak harrapatu izan balitu? Zer abesti, aldiz, John Lennonek Mark David Chapman jarraitzaile eroak errebolber batekin tirokatu eta hil izan ez balu? Beste hainbeste, esaterako, Jim Morrison, Jimi Hendrix, Janis Joplin, Bob Marley edo Kurt Cobain-en kasuan, baita Juan Crisostomo Arriagarenean ere. Haatik, hipotesi honetan ez lirateke soilik musikariak sartuko. Idazleak, margolariak, eskultoreak, dantzariak, zinemagileak, zientzialariak, medikuak eta abar luze bat sar genezake. Baita, nahi baduzue, kirolariak eta sukaldariak ere.\nIzan ere, demagun teknologia berriei esker, posible dela jenio horien bizitza birtualki proiektatzea, eta Austerren nobelan bezala, jenio horien bizitza posibleak gorputz daitezkeela aplikazio edo programa baten bidez. Eta bizitzak gorputz badaitezke, baita obrak ere. Ez litzateke historia aldatuko, aldaketa horiek esparru birtual batean geratuko bailirateke, baina haien alegiazko obrak eskuratu ahalko genituzke. Edo ‘berreskuratu’, nola begiratzen den. Pagotxa litzateke John Keats, Shelley edo Silvia Plath-en poema 'berriak' edo Poe, Kafka, Nemirovsky, Bolaño edota J.K. Toole-ren idazlan gehiago irakurri ahal izatea, Tarkovskiren pelikula berriak ikusi ahal izatea… Agian, lan batzuekin txundituta geratuko ginateke, baina sormena ez da matematika, eta baldintza objektibo eta subjektiboek zeresan handia izango lukete. Nork bermatzen digu Mozartek musika idazten jarraituko zuela? Agian, luzaro bizi izan balitz, Rimbauden bidea hartuko zukeen. Nolanahi ere, ederra da irudikatzea beste hogei sinfonia utzi zizkigula, dozena bat opera gehiago, hainbat hari laukote eta abar.\nNork daki, agian denbora kontua baino ez da hipotesi hori egia bihurtzea.\nBerdintasunerako Emakunde Sarira izenak aurkezteko epea laster zabalduko da\nUdako sukaldaritza ikastaroak hastear daude Basque Culinary Center-en\nBizkaiko enpresak etorkizunera begira jarri dira: Wellness Hub bat irekiko da Getxon 'El hilo de sangre' eleberria aurkeztuko da bihar Bidebarrieta Kulturgunean


V. Artziniega Ibilaldia - - Aiaraldea.eus\nGanzorrotz Mendi Kirol Elkartea\nV. Artziniega Ibilaldia\nGanzorrotz Mendi Kirol Elkartea 2014-02-19 16:56\nMartxoaren 2an, domeka, Artziniegako mendi-ibilaldiaren “Yarri memoriala” V. edizioa egingo dugu.\nUrtero lez, bi ibilbide prestatu ditugu Artziniegako mendietan barrena: luzeak 26 km izango ditu eta mendizaleek Peñalba, Otsati eta Zaballa mendien tontorrak zapalduko dituzte, handik Artziniegara itzultzeko; laburrak berriz 12 km izango ditu eta Soxoguti herritik pasatuz Zaballa mendira joango da, Berrones auzoan ibilaldi luzearen ibilbidearekin bat egingo du bertan. Jatekoa eta edatekoa egongo da ibilbide luzean, bai eta amaieran frontoian guzti-guztientzat.\nIbilaldi luzea 8:00etan abiatuko da Artziniegako frontoitik, eta laburra ordu eta erdi geroago, 9:30ean. Izena eman daiteke webgunearen bidez otsailaren 27ra arte eta egunean bertan 7:00etatik 7:45era MARTXA LUZERAKO eta 8:30etik 9:15era MARTXA LABURRERAKO.\nInformazio guztia gure web gunean jaso dezakezue, bai eta izena eman ere (dohainik).


barren.eus - Elgoibartik autobusa jarri dute Altsasuko gazteen alde Iruñean egingo duten elkarretaratzera joateko\nElgoibartik autobusa jarri dute Altsasuko gazteen alde Iruñean egingo duten elkarretaratzera joateko\nArgitaratua: 2019-10-22 12:53\nEspainiako Auzitegi Gorenak Altsasuko gazteei ezarritako epaia salatzeko elkarretaratzea egingo dute zapatuan Iruñean, Nafarroako Justizia Jauregiaren aurrean. Hara joateko autobusa antolatu dute Elgoibarren.\nIruñean egingo dute elkarretaratzea 17:00etan hasiko da eta Elgoibartik hara joango den autobusa 15:00etan irtengo da Txankakoatik. Antolatzaileek jakinarazi dutenez, Lanbroa eta Usua tabernetan egin daiteke autobusean joateko izenematea, eguenera bitartean. Autobuserako txartelak 10 euroan salduko dituzte.\nEspainiako Auzitegi Gorenak urriaren 9an jakinazari zuen Altsasuko gazteen epaia: kartzelan dauden zazpi gazteek preso jarraituko dute, nahiz eta auzitegi horrek espetxe zigor urteak jaitsi dizkien: zazpi laguni hiru urte eta erdi eta bederatzi urte eta erdi arteko zigorrak ezarri dizkie Gorenak; bi urteko espetxe zigorra ezarri zioten baina aske zegoen lagunari, berriz, zerbait murriztu dio zigorra auzitegiak. Gorenak ezarritako zigorrak salatzeko elkarretaratzea egin zuten Elgoibarren, epaia jakinarazi eta biharamunean.


M16 Arabako ogia:Arabako zerealarekin egindako ogia, kalitatezko K ziurtagiriduna - HAZI. Landa, Itsasertz eta Elikagaien Sustapenta. Desarrollo Rural, Litoral y Alimentario\nHasiera | Proiektuak HAZI | Analisia eta sektore dibertsifikazioa | M16 Arabako ogia:Arabako zerealarekin egindako ogia, kalitatezko K ziurtagiriduna\nOkindegien Euskal Federazioa (Lerroburua)\nArabako zerealarekin egindako eta Eusko Label ziurtagiria duen ogi bat merkatuan probatzea, ikusteko ea merkatuak onartuko ote zukeen ogi berezi bat.\nProiektu honen xedea da Arabako zerealarekin egindako eta Eusko Label ziurtagiria duen ogi bat merkatuan probatzea, ikusteko ea merkatuak onartuko ote zukeen ogi berezi bat, Arabako zerealarekin egindakoa, eta ekoizpenari, trazabilitateari eta iraunkortasunari begira merkatuan ohikoak diren zerealekin osatutakoak ez bezala ekoitzitakoa. Eta ikustea ea onarpen horrek aurreikusten duen horrek guztiak berarekin lekarkeen kostu aldea ere onartzea.\nAlegia, jakitea ea produktu berria errentagarria eta interesgarria litzatekeen balio kate osoarentzat: hasi nekazariarengandik eta okinera iritsi arte, prozesuan beharrezkoak diren zereal eta irin kooperatibetatik pasata. 94.800 euroko aurrekontuarekin, proiektuaren helburua da Okindegien Euskal Federazioko bazkideek eta beste batzuek produktu berri bat eskura izatea, zeinak aukera emango dien merkatuan arrakasta handiagoz lehiatzeko.\nEra berean, helburua izango da Garlan S.Coop.eko bazkideek eta beste nekazari batzuek zereala ekoizteko beste alternatiba batzuk ere izatea, balio erantsi handiagokoak. Helburu hori lortzeko, ezinbestekoa da produktua eta ekoizpen prozesua Eusko Label ziurtagirirantz bideratzea; era horretan, kalitate goreneko produktu bat bermatuko da, bai eta bertan ekoitzitako zereala baliatu dela, eta eremuko eta ekoizpen sektoreko ingurumena eta ekonomia iraunkorragoa izango dela ere.\nArabako zerealarekin egindako ogia lortzea, Eusko Labelduna. Eusko Label ziurtagiria (erregelamendu hori oraindik osatu gabe dago) izango zukeen ogiaren ahalik eta ezaugarri antzekoenak dituen ogia merkatuan probatuko da, ikusteko ea merkatuak onartuko zukeen ogi berezi bat, ekonomikoki bideragarria, Eusko Label araudiaren bidez arautua eta EAEko ogiaren eta zerealen sektorea iraunkorragoa izan dadin lagunduko duena.\nOgi horrek duen onarpena baloratzea. Horretarako, merkaturatze proba bat egingo da, eta emaitzak bildu eta baloratzeko sistema bat ezarriko da.\nGaur egun EAEn lantzen den ogi irinaren ezaugarriak ebaluatzea, zer hobetu jakiteko.\nProiektu pilotu honen faseekin zerikusia duten beste kalitate arau eta egiaztapen batzuei buruzko informazioa biltzea.\nZereala eta haren eragina egiaztatzeko erregelamendu bat ezartzeko proiektua eta egokitasuna edo desegokitasuna aztertzea.\nZerealaren Sektorea antolatzea.\nPlan piloturako irina ebaluatzea\nIrinaren sektorea zerealez hornitzeko eredu bat antolatzea\nIrin barietateak aukeratzea\nErabilgarri dauden barietateen artean egokienak aukeratzea, eta ekarpen berezietarako premiak ezagutzea\nIrinaren ezaugarri bereziak\nEusko Labelduna izan litekeen irinaren/zerealaren ezaugarri bereziak eta ohiko estandarrak ez bezalako ekoizpen sistemak definitzea\nEsparru erregulatzailea definitzea\nEusko Labelduna izan litekeen zerealaren eta “K-dun” ogia erregulatzeko prozesuen eta produktuen trazabilitate irizpideak ezartzea\nZereal labelduna eta “K-dun” ogia erregulartzeko esparrua definitzea\nMerkaturatze proba eta prototipoak baliozkotzea\nOgi bihurtu beharreko produktua eta prozesuak teknikoki definitzea\nMerkatuko proba definitzea\nMerkaturatze probak garatzea\nArabako zerealarekin egindako eta Eusko Labela duen ogiaren emaitzak eta bideragarritasun tekniko-ekonomikoa baliozkotzea\nProduktu berri Eusko Labeldun bat garatzea, Arabako irin bereziarekin eta haren deribatuekin egina.\nEAEn zerealaren lehen sektorea sustatzea eta egonkortzea, ogi berezi baten ekoizpenaren balio katean oinarritutako negozio eredu baten bitartez: ekonomikoki bideragarria, lehiakorra eta Eusko Labela izatera bideratua.\nOgiaren txikizkako sektore tradizionala sustatzea eta egonkortzea.\nZerealetatik eratorritako produktu berriak garatzeko aukerak sortzea, EAEko elikaduraren balio kateko beste eragile batzuentzat.\nM16,Arabako ogia,zereala,kalitaa,K ziurtagiria


Kalean da 'Plazida, oihartzunaren plaza' ipuin ilustratua - bertsoa.eus\nPlazida Otaño 2021-11-25\nKalean da 'Plazida, oihartzunaren plaza' ipuin ilustratua\nOihana Iguaran bertsolariak jarri dizkio hitzak eta Maria Altuna ilustratzaileak marrazkiak. Gaurdaino Plazida Otaño zenaren pare bat bertso eta irudi bakarra iritsi dira soilik, eta pertsonaia erreal baten bizitza fikzioz busti dute ezinbestean.\nAurtengo Hitzetik Hortzeran Oihana Iguaran-ekin elkartu zen Eider Perez aurkezlea eta Plazida Otaño bertsolari zizurkildarraz eta haren inguruko sormen lan honetaz aritu ziren solasean. Elkarrizketa osoa hemen.\nZizurkilgo Udalaren eskariz hasi ziren proiektu honetan; Plazida Otañori buruz ezer gutxi zegoen orain arte eta herriari aurkezteko material faltan, liburu ilustratu hau sortzeari ekin zioten Iguaran eta Altunak, ezinbestean fikziora joz. Ilustrazioak eskutan hartuz irudien atzeko istorio eta anekdotak kontatu zituen Oihana Iguaranek Hitzetik Hortzerako elkarrizketan ere.\n‘Plazida, oihartzunaren plaza’ liburuaren 1000 ale inprimatu dira guztira. Lehen aleak interesa azaltzen duten herriko familiei emango zaizkie, eta Gipuzkoako liburutegiek ale bana jasoko dute, Plazidaren figurak zabalkundea izan dezan.\nHortik aurrera, liburua salgai jarriko da, 10 eurotan, Zizurkilgo Plazida Otaño liburutegian, Villabonako Basajaun liburudendan edo Bilboko Anti liburutegian. Durangoko Azokan ere izango da aukera Bertsozale elkarteak jarriko duen postuan.\nMaria Altunak ipuinerako sortu dituen irudietan oinarritutako erakusketa egongo da zabalik Plazida Otaño liburutegiko sarreran datorren larunbatera arte. Larunbatean bertan herriko haurrek liburuaren irakurketa publikoa egingo dute 11.30tan hasita liburutegian bertan, eta ondoren Plazidaren eskultura bistaratuko dute.\nArgazkia: Zizurkilgo Udala


Hirugarren dosiaz mintzatu da Donostia Ospitaleko zainketa berezietako burua, eta azaldu du pandemiari aurre egiteko beharrezkoa dela mundu mailako txertaketa zabala lehenestea, hirugarren dosia banatzen hasi aurretik. Plangintza horren falta sumatzen du medikuak\n''Herritarrak txertatu izan ez balira, ZIUetan hiru bider gaixo gehiago egongo lirateke''\nIpar Euskal Herrian eta Frantziar estatuan hirugarren dosia jartzeko data zehaztu dute dagoeneko, hots, irailaren 13an hasiko dira adinekoen egoitzetako egoiliarrekin. Felix Zubiak, Donostia Ospitaleko zainketa berezietako buruak, aitortu du onuragarria litzatekeela hirugarren dosi hori jende helduarentzat eta inmunitate arazoa dutenentzat, baina mundu mailako arazoari aurre egiteko txertaketa zabala egitea lehenetsi beharko litzatekeela. "Plangintza horren falta sumatzen dut nik, beti gure zilborrari begira gaude eta ez munduari", esan du.\nEuskal Herriko erietxeetan arintze txikia izan da, baina oraindik ere egoeraren larritasunaz ohartu du medikuak. Gaixo berriak erietxeratzen dira egunero, eta horietako batzuk zainketa berezien unitatera ere iristen direla dio: "Leuntzen ari da aurreko asteetako egoerarekin alderatuz, baina ezin da esan egoera ona denik".\nBestalde, covid-19arekin gaixo erietxera iristen direnen pazienteen profila izan du ardatz. Azken asteetan bolo-bolo zabaldu da birusak eragin handiagoa duela etorkinengan, eta herritartasunen arteko aldea ospitaleetan nabaritu badute ere, Zubiak azaldu du faktore asko direla aintzat hartu beharrekoak, sozioekonomikoak batez ere (etxe berean bizi den jende kopurua, lanera joan gabe geratzeko zailatasunak etab.)\nNeurriak neurri, eta legeak lege, Zubiak azpimarratu du prebentzioa norberaren esku dagon gaixotasuna dela. Hortaz, pandemiaren hasieran zabaldutako mezuari eutsi behar zaiola: kontuz toki itxietan, eta kontuz bizikidetza ezberdinetako jendearekin espazio itxietan biltzearekin.


Nola piztu bokazio zientifikoak haurrengan? - UPV/EHU\nLeioako Txomin Aresti eskolako 7 urteko bederatzi ikaslek UPV/EHUko Ikerketako Zerbitzu Nagusiek (SGIker) antolatutako lau lantegietan parte hartu zuten\nFirst publication date: 21/10/2021\nLeioako Txomin Aresti eskolako ikasleak Martina Casianoko eraikineko laborategian. Argazkia: Jorge Navarro. UPV/EHU.\nHaurren jakin-mina amaigabea dela esaten da. Jaiotzen direnetik, inguruko guztiarekiko interesa sentitzen hasten dira. Esploratzaile kuxkuxero txiki horiek beti jakin nahi dute gehiago eta gehiago; labur esanda, haur guztiak zientzialari baten gaitasun askorekin jaiotzen direla esan daiteke.\nLeioako Txomin Aresti eskolako 7 urteko bederatzi ikaslek, Janire Álvaro eta Raquel Sevillano tutoreekin batera, UPV/EHUko Ikerketako Zerbitzu Nagusiek (SGIker) antolatutako lau lantegietan parte hartu zuten asteartean. Tailerrok Eskola Sgiker Programaren STEAMen (Science, Technology, Engineering, Arts and Mathematics) jardueren barruan kokatzen dira, eta txikien jarduera zientifikoarekiko interesa piztera zuzenduta daude.\nBederatzi haurrak -Maria, Ander, Garazi, Karla, Haizea, Irati, Alaitz, Eder eta Alain- Martina Casiano eraikinera hurbildu ziren eta laborategian glizerinarekin xaboia egin zuten, materiaren tenperaturaren araberako egoera aldaketez eta kolorearen osaeraz ikasi zutelarik.\nLaborategiaren eta bertako tresneriaren handitasunarekin txunditurik, Olentzerori “jostailuzko laborategi” bat eskatuko ziola aurreratu zuen Haizeak. Berak eta bere taldekideek arrain eta karramarro formako jaboiak egin zituzten, horiak, urdinak eta bioleta kolorekoak. “Etxean ditudan bi komunetan jarriko ditut eskuak garbitzeko”, azaldu zuen Haizeak.\nXaboiak behin betiko forma hartu bitartean, alboko laborategira joan ziren 9 ikasleak mikroskopioaren bidez egunerokoan erabiltzen ditugun substantziak ikustera, azukrea kasu. Azukre ale txikiek mikroskopiaren azpian izotz-bloke handiak ziruditen; aho zabalik gelditu ziren 9 haurrak, eta Anderrek mikroskopioarekin “ilargia behatu” nahi zuela esan zuen.\nTeleskopiorik ez dago Martina Casiano eraikinean oraindik, baina modu dibertigarri eta praktikoak kromatografiaren kontzeptua azaltzeko laborategiak bai. Substantzia kimikoen nahasketa bereizteko modu bat da kromatografia, eta zientziaren adar guztietan aplikatzen da. Txomin Aresti eskolako ikasle gazteek kontzeptua ulertzeko praktika koloretsu bat egin zuten: Kamiseta batean errotulagailuaren tinta alkoholarekin lekualdatu zuten. Hala, haurrek eraman zituzten kamiseta zuriak koloreekin pertsonalizatzeko aukera izan zuten.\nMariak eta Garazik unibertsitatera etorri ezin izan ziren ikaskideei kamiseta eta jaboiak erakusteko “irrikan” zeudela esan zuten.\nJarraian, animaliak laborategietan nola bizi diren eta gaixotasunak ikertzeko horiek erabiltzearen onurak ezagutu zituzten haurrek. Ipuin polit baten bidez, animaliak ikerketarako erabiltzeak duen garrantzia azaldu zitzaien.\nBost orduko bisita horrek agian ez zuen piztuko bokazio zientifikoak haurrengan, baina Maria, Ander, Garazi, Karla, Haizea, Irati, Alaitz, Eder eta Alainek jakin-mina, interesa, motibazioa eta esplorazio- eta esperimentazio-trebetasunak erakutsi zituzten. Zientzialari on baten gaitasunak, zalantzarik gabe.\nLeire San Felices ikertzaileak xaboia egiten lagundu zien Leioako Txomin Aresti eskolako haurrei. Argazkia: Jorge Navarro. UPV/EHU.\nAitor Larrañagak haurrei kristalen propietateak azaldu zizkien. Argazkia: Jorge Navarro. UPV/EHU.\nTxomin Aresti eskolako ikasleek mikroskopioaren bidez hainbat material aztertu zituzten. Argazkia: Jorge Navarro. UPV/EHU.\nTxomin Arestiko ikasleak Kristalografia laborategian. Argazkia: Jorge Navarro. UPV/EHU.\nTxomin Aresti eskolako ikasleek praktika koloretsua egin zuten kromatografia kontzeptua ulertzeko. Argazkia: Jorge Navarro. UPV/EHU.\nJanire Álvaro tutoreak koloreztatutako kamiseta bat erakusten du. Argazkia: Jorge Navarro. UPV/EHU.\nSusana Marquinezek laborategietan animaliak nola bizi diren eta gaixotasunak ikertzeko erabiltzeak dituen onurak azaldu zituen. Argazkia: Jorge Navarro. UPV/EHU.\nHaurrek arrokekin eta mineralekin jolasteko aukera izan zuten. Argazkia: Jorge Navarro. UPV/EHU.\nPrint Nola piztu bokazio zientifikoak haurrengan?


Coplana | Zimitzak\nOhe-zimitzak ( Climex lectularius) burua motza eta zabala dauka. Bere begiak irtenak dira eta gorputza obalatua eta laua. Gorputza eta burua ile motz eta mehez estalita daude, zuzen garatutako sei hanka mehez inguratuak. Emeak sabela obalatua eta simetrikoa duen bitartean arrak sabel luzanga eta asimetrikoa dauka. Gautar ohiturak dituzte egunean zehar ezkuturik mantenduz, beti ere izurritea oso garatua ez badago.\nZimitzen tamaina garapen unearen araberakoa da. Intsektu hau haziera egoera ezberdinetatik igarotzen da. Bere heldu egoeran 5-10 milimetrotako luzera izan ohi du, ninfa izeneko zimitz gazteenak milimetro bateko luzera inguru lortzen duten bitartean.\nNola ugaltzen dira:\nAurreko hamarkadaren erditik aurrera Espainian zimitzen agerpen handiago bat sufritzen ari gara. Gur egun, zimitza edozein etxe, hotel, ostatu, ikasle-bizileku edo gizakiarengandik habitatutako edozein toki eraso dezakeen eta goraka ari den izurria da.\nIntsektu honen hedaketa kontinentearteko bidaien areagotzeari esker izan da, munduaren toki batetik bestera mugitutako material infestatuaren garraioa onartu baitu. Gainera, zimitzek intsektizida kopuru handi baten aurkako erresistentzia sortu dute.\nNon egiten dituzte habiak:\nGehienetan ohetan egiten dituzte habiak, somier eta lastairatan hain zuzen ere. Hala ere, babespena aurkitzen duten edozein tokitan egin dezakete habia. Orokorrean gizakiak atsedena hartzen duen edo lo egiten duen edozein toki hautatzen dute, logeletan ohetik hurbil dauden tokietan edo egongelan sofatik gertu dauden lekuetan esate baterako.


"Dantzak poztasuna eta lasaitasuna ematen dit" - Aiaraldea.eus\nAINHIZE SOLAUN (Murga, 1990) dantzariak Gaztea Dantzan lehiaketa irabazi du. Sariari buruz ez ezik, dantza munduari buruz ere mintzatu da.\nGaztea Irratiak antolatutako dantza lehiaketaren II. Edizioa. Parte hartzeko bideoak igo behar ziren haien web-atarian eta bi sari mota zeuden; ikusleek emandakoa eta epaimahaiarena.\nNik irabazi dut epaimahaiak bakarlari edo bikote bati ematen zion saria. Nik bakarrik egin dut.\nAukeratutako bideoa Amurrioko Antzokiaren 10. urteurrena zabaltzeko prestatu genuen.\nOso ondo eginda zegoen eta nire burua oso ondo ere ikusi nuen, beraz pentsatu nuen ideia ona zela aprobetxatzea.\nEpaimahaiak azaldu dizu zergatik eman dizuten saria?\nEz dugu hitz egin. Nik irratian entzun dut. Originaltasunagatik, dantza ezberdinak uztartu ditudalako, presentzia handia ikusi didatelako agertoki gainean, musikarekin oso ondo lotu ditudalako mugimenduak... hori irakurri dut web-atarian.\nNik banekien gaur jakinarazi behar zutela eta irratia jarri dut. Ez dut nire izena entzun -bakarrik bideoarena- unkitu naizelako eta saltoka hasi naizelako.\nZer da saria eta zein da zure asmoa?\nDirua emango didate. Eta esan zuten irabazleak gonbidatuko lituzketela irratira, baina ez dakit zein diren irabazle horiek; taldekakoak edo ni.\nZein izango da zure hurrengo agerpen publikoa? Non izango du jendeak zu ikusteko aukera?\nMomentuz ez daukat ezer. Banabil pentsatzen txapelketa batzuetan parte hartzea baina ez dut ezer erabaki.\nLanean nago dantza irakasten eta aldi berean akademia batean klaseak jasotzen ditut.\nDuela urte asko hasi zinen dantza munduan?\nAresketa Ikastolan hasi nintzen 7 edo 8 urte nituelarik, euskal dantzak egiten.\nGero Ikastolan bertan aerobica egin nuen eta 12 edo 13 urterekin gimnasia erritmikoan murgildu nintzen.\nHorren ostean Laudion jazz garaikidean hasi nintzen. Ondoren 2 urtez ez nuen ezer egin ikasketen ondorioz.\nGeldialdia egin eta gero Basaurira jo nuen Biarte akademiara eta profesionalizaziora bideratu naiz: irakaslea izateko ikastaroa egin dut, hip hopa ere jorratu dut... jazza dantzatzen jarraitzen dut. Ez klasikoa baina bai teknikoagoa.\nTalderen batean zaude?\nIaz txapelketa talde batean aritu nintzen, baina gehienbat bakarka edo binaka egin dut dantza.\nAurten ez dugu talderik lortu baina oso gustura egon naiz taldeka ere.\nNon lehiatu zara orain arte?\nGehienbat Euskal Herrian. Maila altua dago eta gero eta hobea. Nabaritzen da kategoria txikietan daudenak oso onak direla.\nGure kategorian ere jende oso ona dago.\nBaina sumatzen da txikiak ikasten ari direla eta modan jarri dela.\nNi hasi nintzenean ez zegoen hainbeste txapelketarik. Klasikoagoa zen edo gimnasia erritmikoa. Poliki-poliki modernoagoa bilakatu da; jazz, hip hop, funky...\nEta sariak zertarako balioko dizu?\nPentsatu dut diru hori erabiltzea Bartzelonara edo beste herrialde batera joateko; udan bi astez edo hilabete batez zerbait egin dezaket, beste dantza mota batzuk ezagutu edo horrelako zerbait.\nZer ematen dizu dantzak zuri?\nZoriontasuna eta lasaitasuna. Berdin zait nola nagoen, dantzan laguntzen nau. Adibidez, buruko mina badut, kentzen zait. Edo goibel nagoela, pozten nau.\nEdonork egin dezake dantza?\nBai, edonork. Hobeto edo txarrago, baina praktikatuz gero gobetu egingo duzu.\nDena den oso ezaugarri ona da ikusle fina izatea. Dantzari on bat begiratzea eta ikustea zehazki nola egiten dituen mugimendu guztiak. Zuk ikasteko, jakina.\nZein da gogokoen duzun musika mota?\nGuztiak gustuko ditut. Hip hopa gustatzen zait, asko disfrutatzen dut. Ez gehiago edo gutxiago baina bai beste era batera.\nAdibidez, flamenkoa ez dut inoiz egin baina gustatuko litzaidake egitea. Euskal dantzak ere, profesional bat ikusten dudanean pentsatzen dut “nik horrela egin nahi dut”.


Stateless nations and media landscapes: Is a national communication agenda possible?\nIzenburu hori duen monografia publikatu berri du Ezkerraberrik Coppieters Foundation europar fundazioarekin elkarlanean. Liburuan, 2017ko irailean Europako Parlamentuan eginiko jardunaldiko ponentziak biltzen dira: Euskal Herria, Gales, Katalunia, Galizia eta Kortsika aztergai. Monografia Coppieters fundazioaren webgunetik deskarga daiteke.\nEuskara batua eta tokian tokiko erabilera: korapiloak eta erronkak\nIzena ematea itxita dago aretoa bete delako. Jardunaldia bideo-streamingez jarraitu ahal izango da helbide honetan.\nEuskara batua finkatuta dago maila idatzi formalean: badaude garatu beharreko esparruak eta eztabaida gune batzuk euskalkien eta estandarraren erabileraren inguruan (tokiko prentsa, esate baterako), baina funtzio formaletan euskara batuaren nagusitasuna eztabaidatik kanpo dago. 50 urtetan lortu da euskara idatzia esatea eta euskara batua esatea sinonimoak izatea.\nMunduko beste hizkuntzetan bezala, idatzizko kode informalak ere sortu dira (sare sozialak, etab.), baina ez dute ezbaian jarri erabilera formaletarako eredu estandarra.\nEz da gauza bera gertatzen, ordea, ahozko erabilerari dagokionez.\nMila esker jardunaldian izena eman duzuen guztiei.\nTurismoa eraldatzen erregioen ikuspegitik: desafioak, ikuskerak eta aurrera bideak\nTurismo modernoa estuki lotuta dago garapenarekin eta gero eta helmuga berri gehiago hartzen ditu bere baitan. Turismoa da Europako Batasuneko (EB) hirugarren jarduera sozio-ekonomiko handiena eta EB barne-produktu gordinari eta enpleguari ekarpen inportanteak egiten dizkie. Nahiz eta turismoak gero eta garrantzia sozio-ekonomiko handiagoa izan Europako erregioen ikuspegitik, Europako erregio askotan egin berri diren azterketa batzuek arazo inportanteak identifikatu dituzte esparru hauetan: baliabide naturalen jasangarritasuna, berrikuntzaren dinamika eta espezializazio-eskemak eta turismoaren errentagarritasunaren eta erregioen garapen jasangarriaren arteko harremanetan.\nHorri buruz gogoeta egiteko Ezkerraberri fundazioak, Deustuko unibertsitateak eta Coppieters fundazioak jardunaldia antolatu dute maiatzaren 3an Donostian. INFORMAZIO GEHIAGO\nKonbenioari buruzko hitzaldia Tuteran\nDatorren apirilaren 18an, arratsaldeko 8tan, Mikel Aranburuk, Nafarroako Gobernuko Ogasun sailburuak hitzaldia egingo du Tuteran Ezkerraberri fundazioak antolatuta. Nafar konbenioaren gorabeherak eta desafioak izango ditu hizpide: 'El convenio como clave de nuestro autogobierno: retos de futuro'. Decanal Jauregian izango da ekitaldia.\nEzkerraberri fundazioak Minority Safe-pack izeneko ekimena babestea erabaki du


Historia > Historiaurrea > Burdin Aroa\nPasus taberna Zizurkiletik Basagainera joaten den bidean dago, horregatik gelditu gara leku horretan Xabier PeÃ±alver eta Sonia San Joserekin. Iritsi garenean Xabier zain dugu, arduraturik dabil euria hasiko ote duen beldurrez, industeko traste guztiak ziztu bizian jaso beharko baitituzte orduan. Bere Land Rover zaharrari segi diogu bide estu batetik gora, baina azken zatian gu geu ere Land Rover-ean joan gara dinbili-danbala pista malkartsu batetik zehar Basagaingo muinoraino.\nHainbat pertsona lanean dabil, tresnak eskuan, lurra zatika kenduz; ikasleak edo arkeologoak dira. Basagainek oso handia dirudi. Anoetako udalak lur horiek erosi zituenean pinudiak bota zituzten, horregatik aztarnategia oso ongi definiturik dago gaur egun eta harresia nondik nora doan garbi ikus daiteke leku askotan.\nZuhaitz bakarti baten ondoan eseri gara eta bi arkeologoek bertan egindakoa azaldu digute. Intxurreko indusketak bukatutakoan ezagun batek Basagaingo aztarnen berri eman eta PeÃ±alverrek ez zuen dudarik egin leku horretan indusketa proiektua hasteko. Berak nahiago izaten du indusketa sakonagoak egin beharrean, dirua hainbat indusketatan erabiltzea, horrela ondorio orokorragoak atera baitaitezke.\nSonia San Josek indusketan erabilitako metodologiaren berri eman digu. Lan neketsua dirudi, lurra geruzaz geruza industen dute eta bertan azalduriko materiala poltsetan gorde, egiturak (harresia, hormak...) mantendu egin behar dira eta xehetasunez marraztu; gainera, materiala adituen esku uzten dute, hobekiago azter dezaten. "Mendi osoa mapa topografiko batean koadrikulaturik dago eta material berezienari koordenadak ere ipintzen dizkiogu, gero mapan kokatu ahal izateko" esan digu Soniak induskatzen ari diren gunera begira.\nArkeologo batek buztina besterik ez dirudien zeramika puska bat eskura eman dit, horrelakoak sarri topatzen omen dituzte. Baina baita gauza baliotsuagoak ere: tornu bidezko zeramika, burdinazko iltzeak, golde baten burdinazko nabarra, beira-orez eginiko lepoko aleak... Arratsaldeko 16:00ak dira, bertako jendea oraindik bazkaldu gabe dago eta gosetu dira. Tresna guztiak jasotzen ari dira alde egiteko. Datorren urtean indusketa gunea zabaltzeko asmoa dute eta arkeologo adituek susmorik baduten arren, batek daki zer agertuko den lur azpian eta harri artean.\nKanal honetan artxibatua: Burdin Aroa\nBurdin Aroa kanaletik interesatuko zaizu...


Malkoz eta harro jaso dute zapalduen senideek aitortza - GARA\nkronika | donostiako udal langileei omenaldia\nMalkoz eta harro jaso dute zapalduen senideek aitortza\nTxistulari bandak irekitako pasillotik goititu zituzten senideek eskailerak. Denek batera, tropelean, batzar aretora sartzeko irrikaz. Donostiako udal talde osoaren omenaldia jaso behar zuten. Alkateak erran bezala, «hiriaren benetako aitortza keinua». Berandu iritsi zena agian, baina bihotz-bihotzez.\nAranzadik Donostiako Udalaren eskariz osatu duen errepresaliatutako langileei buruzko ikerketa aurkeztu zuen. Zientzia elkartearen izenean, Iñaki Egañak hartu zuen hitza, eta azken egunetan Urbasan eta Etxaguenen hezurrak lurpetik atera dituztela oroitu zuen. Bietan aurkitu dituzte «itxaropenerako, etorkizunerako arkatzak». Historialariak erran zuenez, horiekin marrazten dituzte bizitza galduak, munduaren koloreak, aniztasuna eta borroka, hil zituzten lagunei utzi ez zietena egiten dute.\n«Iraganeko, oraingo eta etorkizuneko arkatza ekarri dugu, baina udal funtzionario errepresaliatuen eguna da gaur. Goazen euren gunea marraztera, orain arte ezkutuan egon dena». LABek emandako aldeko lehen pausoa gogoratu zuen, burdinazko zubian, 2007an, zazpi gorpu aurkitu zituztenekoa, eta duela gutxi Fernando Sasiain garaiko alkateari egindako omenaldia. Udal langileek jasandako jazarpena aztertuz egin duten lanaren ondorio batzuk eman zituen jarraian. 1.623 langileri neurri latzak jarri zizkietela dakite: espedienteak, espetxe zigorrak, baita heriotza ere.\nHalako datuak jasotzen dituen txostena udaletxean bertan utzi zuten, eta arkatz berarekin idazten jarraituko dutela hitz eman zuen Egañak.\nGipuzkoako Aldundiko Giza Eskubideen eta Oroimen Historikoaren zuzendariak, Marina Bidasorok, aretoa betetzen zuten senideei zuzenduz, hala azpimarratu zuen: «Eskubideak dituzue: egia, justizia eta erreparazioa».\nHaizea Muñozek bi abesti kantatu zituen. 1813ko abuztuaren 31ko sarraskiari buruzkoa, Manuel Sagasti eta Bixente Etxegarairena, eta Ramon Artola eta Raimundo Sarriegiren «Ilunabarra». Ahots sarkorrarekin emozioak azaleratzen zituen. Ama batek haur txikia zuen besoetan eta omendutako amatxi batek irribarrez begiratzen zion aulkitik, inguruko guztien begiradak erakartzen zituen mutikoak.\nAlkatearen hitzaldia ere hunkigarria izan zen. Udalak funtzionario hauekin zor handi bat duela agertu zuen, eta kitatzen hasi bakarrik egin direla, «egiteko lan gehiago dagoelako». Adibidez, orain dela 75 urte irekitako espedienteak baliogabetzea.\nNekane Burutaran Giza Baliabideetako zinegotziak eta garai hartan Loiolako auzo-alkatea zenaren bilobak hala kontatu zuen historia: «Irailaren 13an sartu ziren tropak. Salaketak izan ziren, espetxeratzeak... Eta urriaren 1erako hilda zegoen aitona, arropa eramateko ere denborarik gabe».\nTxalo artean, zapaldutako langileen izenak erratearekin batera, senideak oholtzara igotzen joan ziren banan-banan, diploma jasotzeko: Maria Dolores Agirre Aizpurua, Francisco Agirreolea Abasolo, Alejandro Alberdi Lizareta, Ramon Aldaondo Sarasola... Gizon batek Errepublikako bandera astindu zuen eta amatxi batek negar eta negar egin zuen plaka jasotzera ateratzean, eskuekin aurpegia estaltzen zuen eta bere senide guztiei ere malkoak ateratzen zitzaizkien. Negarra bai baina irribarrea ere bazuten familiek, harrotasuna, lasaitasuna. Areto honen atzealdean plaka bat jarriko dutela jakinarazi zuten eta oroigarri hori ikusten lehenak izan ziren atzo senideak. Oihala kentzera zihoazela begirada guztiak hara zuzentzen ziren, etorkizunaren itxaropenez, bi mutikok ohorezko kontrapasa eskaintzen zutela, Isidro Ansorenak konposatua, espedientatua hau ere. Zahar eta gazteak hunkituta ageri ziren.\nBukatzeko, ahots dardartiz baina tinkoz, ahul antzera baina azkenean indartsu, euskara sustatzen lan egin zuen Maria Dolores Agirreren alabaren testigantza. Eskerrik beroenak eman eta donostiarrak beti aurrera atera direla aldarrikatu zuen. Iragana ezagutzea historia aitortzea dela ere agertu zuen, eta amaren ekarpena goraipatu zuen, lan egiten zuen akademia isilarazi zutenean nola ematen zituen klaseak etxean. «Gaur hiri euskalduna daukagu. Milesker!» erran, eta guztiok bertan bakean bizitzea desiratu zuen.